text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 105:1-45
105 Lebogang Jehofa, bitšang leina la gagwe,+Tsebatšang mediro ya gagwe merafong.+2 Mo opeleleng, mo gobeleng,+Kgahlegelang mediro ya gagwe ka moka e makatšago.+3 Ikgantšheng ka leina la gagwe le lekgethwa.+Anke dipelo tša bao ba nyakago Jehofa di thabe.+4 Tsomang Jehofa le matla a gagwe.+Nyakang sefahlego sa gagwe ka mehla.+5 Gopolang mediro ya gagwe e makatšago yeo a e dirilego,+Le gopoleng mehlolo ya gagwe le dikahlolo tša molomo wa gagwe,+6 Lena ba peu ya Aborahama mohlanka wa gagwe,+Lena barwa ba Jakobo, lena bahlaolwa ba gagwe.+7 Ke Jehofa Modimo wa rena.+Dikahlolo tša gagwe di lefaseng ka moka.+8 O gopotše kgwerano ya gagwe gaešita le go iša mehleng ya neng le neng,+E lego lentšu leo a le laetšego go iša melokong e sekete (1 000),+9 Yona kgwerano yeo a e dirilego le Aborahama,+Le keno ya gagwe yeo a e enetšego Isaka,+10 Yona keno yeo a e dirilego gore e dule e le molao gaešita le go Jakobo,Le kgwerano ya go iša mehleng ya neng le neng gaešita le go Isiraele,+11 A re: “Ke tla go nea naga ya Kanana+Gore e be karolo ya bohwa bja lena.”+12 Se se diregile nakong ya ge e be e sa le ba sego kae ka palo,+Ee, e sa le ba sego kaenyana, e bile e le badiiledi go yona.+13 Ba dula ba ralala go tloga setšhabeng se sengwe go ya go se sengwe,+Go tloga mmušong o mongwe go ya bathong ba bangwe.+14 Ga se a ka a dumelela gore motho le ge e le ofe a ba radie,+Eupša o kgalemile dikgoši ka baka la bona,+15 A re: “Le se kgwathe batlotšwa ba ka,+Le baporofeta ba ka le se ba dire selo se sebe.”+16 A wiša tlala nageng;+A se sa ba nea dijo.+17 Pele ga bona a romelaMonna yo a bego a rekišitšwe go ba lekgoba, e lego Josefa.+18 Ba mo tlema dinao ka ditlemo,+A tlengwa ka ditšhipi;+19 Go ba go fihla ka nako yeo lentšu la Jehofa le phethagetšego ka yona,+Ge lentšu leo le mo dira gore e be yo a sekilego.+20 Kgoši ya laela gore a lokollwe,+Yena mmuši yoo wa meraforafo a mo lokolla.21 A mmea mohlokomedi wa ba lapa la gagwe+Le molaodi wa thoto ya gagwe ka moka,+22 A mo dira molaodi wa dikgošana tša gagwe, gomme o be a tla ba diriša kamoo a bego a rata ka gona,+Le gore a rute banna ba bagolo ba gagwe bohlale.+23 Isiraele yena a tla Egipita,+Jakobo yena a diilela nageng ya Hama.+24 Modimo a dula a atiša batho ba gagwe,+A dira gore ba feleletše ba feta manaba a bona ka matla.+25 A fetoša dipelo tša ona gore di hloye batho ba gagwe,+A dire bahlanka ba gagwe tša bomenetša.+26 A roma Moshe mohlanka wa gagwe,+Le Arone yo a mo kgethilego.+27 Ba ba bontšha dipontšho tša gagwe,+Le mehlolo nageng ya Hama.+28 A romela leswiswi gomme a e swifatša;+Ba se rabele mantšung a gagwe.+29 A fetoša meetse a bona madi,+Ke moka a bolaya dihlapi tša bona.+30 Naga ya bona e ile ya tlala digwagwa,+Ka diphapošing tša ka gare tša dikgoši tša bona.31 A laela gore go tsene diboba+Le menang dileteng tša bona ka moka.+32 A neša sefako,+A ba a laumiša dikgabo tša mollo nageng ya bona.+33 A rothotha merara ya bona le mego ya bonaLe go roba dihlare tša nageng ya bona.+34 A re go tsene ditšie+Le bojane, ya ba tše dintšintši.+35 Tša ja dimela ka moka tša nageng ya bona;+Tša ja le dienywa tša mmung wa bona.36 A bolaya leitšibulo le lengwe le le lengwe nageng ya bona,+Tšona dithakaletswalo tša bona ka moka.+37 A ntšha batho ba gagwe ba swere silifera le gauta;+Gwa se be le o tee melokong ya batho ba gagwe yo a kgopšago.38 Egipita e ile ya thaba ge ba etšwa,Gobane ba be ba e tšhošitše.+39 A phurolla leru gore e be seširo,+A dira gore mollo e be seetša bošego.+40 Ge ba kgopela nama o ile a ba nea dikhwiri,+A dula a ba khoriša ka senkgwa se se tšwago legodimong.+41 A bula leswika gomme meetse a elela;+Meetse ao a elela maganateng bjalo ka noka.+42 Gobane o ile a gopola lentšu la gagwe le lekgethwa leo a le boditšego Aborahama mohlanka wa gagwe.+43 Ka gona a ntšha batho ba gagwe ka tlhalalo,+A ntšha bahlaolwa ba gagwe ka lethabo.+44 A feleletša a ba neile dinaga tša ditšhaba,+Ba tšea leruo leo ditšhaba di le šometšego ka thata,+45 E le gore ba lote ditaelo tša gagwe+Le go latela melao ya gagwe.+Tumišang Jah!+


c: text/html

text:
Botša batho ditaba tše dibotse tša botho bjo bogolo bja Modimo
“[Hlatsela] ka botlalo ditaba tše dibotse tša botho bjo bogolo bja Modimo.”—DITIRO 20:24.
DIKOPELO: 101, 84
1, 2. Moapostola Paulo o ile a bontšha bjang gore o be a leboga botho bjo bogolo bja Modimo?
MOAPOSTOLA Paulo o be a ka bolela ka kgodišego gore: ‘Botho bjo bogolo bja Modimo bjo a bego a bo lebišitše go nna ga se ya ba bja lefeela.’ (Bala 1 Bakorinthe 15:9, 10.) Ka ge Paulo a kile a tlaiša Bakriste, o be a tseba gabotse gore Modimo ga se a mo lebalela ka gobane a šomile ka thata goba gore seo se be se mo swanetše.
2 Ge Paulo a be a le kgauswi le go hwa, o ile a ngwalela mošomigotee le yena e lego Timotheo gore: “Ke leboga Kriste Jesu Morena wa rena, yo a mphilego matla, gobane o mpone ke botega ka go nkabela bodiredi.” (1 Tim. 1:12-14) Bodiredi bjo Paulo a bolelago ka bjona mo ke’ng? Paulo o ile a botša bagolo ba phuthego ya Efeso seo bodiredi bjoo bo bego bo se akaretša, ge a be a re: “Ga ke tšee moya wa ka o le bohlokwa go nna, ge feela nka fetša tsela ya ka le bodiredi bjo ke bo amogetšego go Morena Jesu, gore ke hlatsele ka botlalo ditaba tše dibotse tša botho bjo bogolo bja Modimo.”—Dit. 20:24.
3. Paulo o ile a newa bodiredi bofe bjo bo kgethegilego? (Bona seswantšho se se lego mathomong a sehlogo.)
3 Ke ‘ditaba dife tše dibotse’ tše Paulo a bego a di bolela tšeo di bego di hlatsela gore Jehofa o bontšha batho botho bja gagwe bjo bogolo? O ile a botša Bakriste ba Efeso gore: “Le kwele ka bolaki bja botho bjo bogolo bja Modimo bjo ke bo neilwego ka baka la lena.” (Baef. 3:1, 2) Paulo o be a laetšwe gore a botše batho bao e sego Bajuda ditaba tše dibotse e le gore le bona ba be gare ga bao ba biditšwego go ba boteeng le Kriste ge a tla be a buša legodimong. (Bala Baefeso 3:5-8.) Ka ge Paulo a ile a phetha bodiredi bjoo ka mafolofolo, o beetše Bakriste lehono mohlala o mobotse e bile o hlatsetše gore botho bjoo Modimo a mmontšhitšego bjona “ga se ya ba bja lefeela.”
NA BOTHO BJA MODIMO BO A GO TUTUETŠA?
4, 5. Ke ka baka la’ng re ka re ‘ditaba tše dibotse tša Mmušo’ ke ditaba tše dibotse tša “botho bjo bogolo bja Modimo”?
4 Mehleng ye ya bofelo, batho ba Jehofa ba laetšwe gore ba bolele “ditaba tše tše dibotse tša Mmušo . . . lefaseng ka moka gore e be bohlatse go ditšhaba tšohle.” (Mateo 24:14) Molaetša wo re o botšago batho le wona ke “ditaba tše dibotse tša botho bjo bogolo bja Modimo” ka gore ditšhegofatšo ka moka tšeo re tlago go di hwetša ge go buša Mmušo wa Modimo di tla ba di tlišwa ke Jehofa ka botho bjo a re bontšhitšego bjona ka Kriste. (Baef. 1:3) Na o ekiša Paulo ka go leboga botho bjo bogolo bja Jehofa ka go botša batho ba bangwe ditaba tše dibotse ka mafolofolo?—Bala Baroma 1:14-16.
5 Sehlogong se se fetilego, re ithutile kamoo rena badiradibe re holwago ke botho bjo bogolo bja Jehofa ka ditsela tše dintši. Ka gona re na le boikarabelo bja go botša batho ka moka kamoo Jehofa a re bontšhago lerato la gagwe le kamoo ba ka holwago ke lerato leo. Ke dibopego dife tša botho bjo bogolo bja Modimo tšeo re swanetšego go thuša batho go di tseba?
BOTŠA BATHO DITABA TŠE DIBOTSE TŠA SEHLABELO SA TOPOLLO
6, 7. Ge re botša batho ba bangwe ka topollo, ke ka baka la’ng re ka bolela gore re ba botša ditaba tše dibotse tša botho bjo bogolo bja Modimo?
6 Lefaseng le la batho ba go itaola, ba bantši ga ba sa lebelela go dira sebe e le bothata, moo ba sa tsebego le gore ba hloka topollo. Eupša ba bangwe ba bantši ba a bona gore go itaola ga go tliše lethabo la kgonthe. Ka morago ga gore batho ba bantši ba ithute Beibele le Dihlatse tša Jehofa, e ba gona ba tsebago gore sebe ke eng, gore se re kgoma bjang le seo re swanetšego go se dira gore re phološwe go ditlamorago tša sona. Batho ba dipelo tše dibotse ba thaba kudu ka morago ga go ithuta gore Jehofa, ka baka la lerato la gagwe le legolo le botho bjo bogolo, o ile a romela Morwa wa gagwe mo lefaseng gore a re lopolle sebeng le go ditlamorago tša sona e lego lehu.—1 Joh. 4:9, 10.
7 Ge Paulo a be a bolela ka Morwa yo a rategago wa Jehofa, o ngwadile gore: “Ka yena [Jesu] re lokolotšwe ka topollo ka madi a yena yoo, ee, re lebaletšwe dikarogo tša rena, go ya ka mahumo a botho bjo bogolo bja Modimo.” (Baef. 1:7) Sehlabelo sa Kriste sa topollo ke bohlatse bjo bogologolo bja gore Modimo o a re rata le gore o humile ka botho bjo bogolo. Ruri re thabišwa ke go tseba gore ge re bontšha tumelo mading a Jesu a tšholotšwego, re tla lebalelwa dibe gomme ra hlwekišwa matswalo! (Baheb. 9:14) Ruri tše ke ditaba tše dibotse tšeo re swanetšego go di botša ba bangwe!
THUŠA BATHO GORE E BE BAGWERA BA MODIMO
8. Ke ka baka la’ng batho ba swanetše go boelanywa le Modimo?
8 Re neilwe boikarabelo bja go botša batho ba bangwe gore e ka ba bagwera ba Mmopi. Pele batho ba ka bontšha tumelo sehlabelong sa Jesu, Modimo o ba lebelela e le manaba a gagwe. Moapostola Johane o ngwadile gore: “Yo a dumelago go Morwa o na le bophelo bjo bo sa felego; yo a sa kwego Morwa a ka se ke a bona bophelo, eupša kgalefo ya Modimo e dula e le go yena.” (Joh. 3:36) Se se thabišago ke gore sehlabelo sa Jesu se kgona go re boelanya le Modimo. Paulo o itše: “Lena bao le kilego la ba ba arogilego e bile le le manaba gobane menagano ya lena e be e le medirong e kgopo, ga bjale o dirile poelanyo ka mmele wa yena yoo wa nama ka lehu la gagwe.”—Bakol. 1:21, 22.
9, 10. (a) Kriste o neile bana babo ba tloditšwego mošomo ofe? (b) “Dinku tše dingwe” di thuša bjang bana babo tšona ba tloditšwego?
9 Kriste o neile bana babo ba tloditšwego bao ba lego mo lefaseng seo Paulo a se bitšago “bodiredi bja poelano.” Ge Paulo a be a hlalosa taba ye, o ile a ngwalela Bakriste ba tloditšwego ba lekgolong la pele la nywaga gore: “Dilo tšohle di tšwa go Modimo yo a re boelantšego le yena ka noši ka Kriste gomme a re nea bodiredi bja poelano, e lego gore Modimo o be a boelanya lefase le yena ka Kriste, a sa ba balele dikarogo tša bona, gomme a re gafela molaetša wa poelano. Ka gona, re batseta bao ba emetšego Kriste legato, bjalo ka ge eka Modimo o lopa ka rena. Re le baemedi ba Kriste re a kgopela re re: ‘Boelanang le Modimo.’”—2 Bakor. 5:18-20.
10 “Dinku tše dingwe” di lebelela go thuša bana babo tšona ba tloditšwego bodireding bjo e le tokelo. (Joh. 10:16) Ka ge batlotšwa ba hlankela e le baemedi ba Kriste, ba kgatha tema e kgolo go ruteng batho dithuto tša Beibele le go ba thuša go ba bagwera ba Jehofa. Ye ke karolo e bohlokwahlokwa ya go bolela ka botlalo ditaba tše dibotse tša mabapi le botho bjo bogolo bja Modimo.
BOTŠA BATHO DITABA TŠE DIBOTSE TŠA GORE MODIMO O KWA DITHAPELO
11, 12. Ke ka baka la’ng go ruta batho gore ba ka rapela Jehofa e le ditaba tše dibotse?
11 Batho ba bantši ba no rapela gore ba ikwe ba le kaone, eupša ga ba dumele gore Modimo o kwa dithapelo tša bona. Ba swanetše go tseba gore Jehofa ke “Mokwi wa thapelo.” Mopsalme Dafida o ngwadile gore: “Wena Mokwi wa thapelo, go wena go tla tla batho ba mehuta ka moka. Melato ya ka e mpheta ka matla. Ge e le dikarogo tša rena, wena ka bowena o tla di khupetša.”—Ps. 65:2, 3.
12 Jesu o boditše barutiwa ba gagwe gore: “Ge e ba le kgopela selo le ge e le sefe ka leina la ka, ke tla se dira.” (Joh. 14:14) Ge Jesu a be a re “selo le ge e le sefe,” o be a bolela ka selo le ge e le sefe seo se sepedišanago le thato ya Jehofa. Johane o re kgonthišetša seo ka gore: “Ye ke kgodišego ye re nago le yona ya gore go sa šetšwe seo re se kgopelago go ya ka thato ya Modimo, Modimo o a re kwa.” (1 Joh. 5:14) Ruri ke tokelo go ruta ba bangwe gore thapelo ga se selo feela seo se ba dirago gore ba ikwe ba le kaone, eupša ke tsela e kgethegilego ya go batamela “sedulong sa bogoši sa botho bjo bogolo” bja Jehofa. (Baheb. 4:16) Ge re ka ba ruta go rapela ka tsela ya maleba, ba tseba yo ba swanetšego go mo rapela le dilo tšeo ba swanetšego go di rapelela, re ka ba thuša go gwerana le Jehofa le go homotšwa ke yena ge ba le tlalelong.—Ps. 4:1; 145:18.
BOTHO BJO BOGOLO BJA MODIMO LEFASENG LE LEFSA
13, 14. (a) Batlotšwa ba tlo ba le ditokelo dife tše di kgahlišago nakong e tlago? (b) Batlotšwa ba tlo thuša batho bjang?
13 Jehofa o tlo re bontšha botho bja gagwe bjo bogolo gaešita le ka morago ga ge tshepedišo ye ya dilo e fedile. Ge Paulo a be a bolela ka tokelo e kgolo yeo Modimo a e neilego batho ba 144 000 bao ba biditšwego go yo buša le Kriste legodimong, o ngwadile gore: “Modimo o humile ka dikgaugelo gomme ka baka la lerato la gagwe le legolo leo a re ratilego ka lona, o re phedišitše gotee le Kriste, gaešita le ge re be re hwile dikarogong—le phološitšwe ka botho bjo bogolo bja Modimo. Godimo ga moo, o re tsošitše gotee le Kriste a re dudiša gotee legodimong boteeng le Kriste Jesu, gore nakong e tlago a bontšhe mahumo a fetišišago a botho bja gagwe bjo bogolo ka lešoko la gagwe go rena boteeng le Kriste Jesu.”—Baef. 2:4-7.
14 Re ka se tsoge re kwešišitše dilo tše di kgahlišago tšeo Jehofa a tlago go di direla Bakriste ba tloditšwego ge ba tla be ba buša le Kriste legodimong. (Luka 22:28-30; Bafil. 3:20, 21; 1 Joh. 3:2) Jehofa o tlo ba “[bontšha] mahumo a fetišišago a botho bja gagwe bjo bogolo” ka tsela e kgethegilego. Ba tla bopa “Jerusalema o Mofsa,” monyadiwa wa Kriste. (Kut. 3:12; 17:14; 21:2, 9, 10) Ba tla thušana le Jesu “go alafa ditšhaba,” ba thuša batho bao ba kwago gore ba hwetše tsela ya go lokologa bokgobeng bja sebe le lehu le go ba thuša go phethagala.—Bala Kutollo 22:1, 2, 17.
15, 16. Nakong e tlago, Jehofa o tlo bontšha bjang “dinku tše dingwe” botho bja gagwe bjo bogolo?
15 Go Baefeso 2:7, re bala gore Modimo o tlo re bontšha botho bjo bogolo “nakong e tlago.” Ga go pelaelo gore tshepedišong yeo e tlago ya dilo re tlo bona “mahumo a fetišišago a botho bja gagwe bjo bogolo.” (Luka 18:29, 30) E nngwe ya ditsela tše dikgolokgolo tšeo Jehofa a tlago go re bontšha botho bja gagwe bjo bogolo ka yona ke ge a tla be a tsoša bahu “Bodulabahu.” (Jobo 14:13-15; Joh. 5:28, 29) Banna le basadi ba botegago ba kgale bao ba hwilego pele Kriste a ka re hwela, gotee le bohle ba “dinku tše dingwe” bao ba hwago ba botega mehleng ye ya bofelo, ba tla tsošwa bahung gomme ba tšwela pele ba hlankela Jehofa.
16 Batho ba dimilionemilione bao ba hwilego ba sa tsebe selo ka Modimo, le bona ba tlo tsošwa. Ba tlo newa sebaka sa gore ba ikokobeletše bogoši bja Jehofa. Johane o ngwadile gore: “Ka bona bahu ba bagolo le ba banyenyane ba eme pele ga sedulo sa bogoši gomme mangwalo a go phuthwa a bulwa. Eupša lengwalo le lengwe la go phuthwa la bulwa; ke lengwalo la go phuthwa la bophelo. Bahu ba ahlolwa ka dilo tšeo di ngwadilwego mangwalong a go phuthwa go ya ka ditiro tša bona. Lewatle la ntšha bahu ba lego go lona, lehu le Bodulabahu tša ntšha bahu ba lego go tšona, gomme yo mongwe le yo mongwe wa bona a ahlolwa go ya ka mediro ya gagwe.” (Kut. 20:12, 13) Bao ba tlago go tsošwa bahung ba tlo swanelwa ke go ithuta go phela ka melao ya motheo ya Modimo yeo e lego ka Beibeleng. Go oketša moo, ba tlo swanelwa ke go latela tlhahlo e mphsa e holago yeo e ngwadilwego “mangwalong a go phuthwa” ao a tla bego a hlalosa dilo tšeo Jehofa a di nyakago go bao ba tlago go phela tshepedišong e mpsha ya dilo. Le gona Jehofa o tla ba a re bontšha botho bja gagwe bjo bogolo ge a tla be a re bontšha seo se ngwadilwego mangwalong ao a go phuthwa.
TŠWELA PELE O BOTŠA BATHO DITABA TŠE DIBOTSE
17. Ke’ng seo re swanetšego go dula re se gopola ge re le tšhemong?
17 Ge bofelo bo dutše bo batamela, mošomo wa rena o mogolo ke go bolela ditaba tše dibotse go feta le ge e le neng pele. (Mar. 13:10) Ruri ditaba tše dibotse ke bohlatse bja gore Jehofa o bontšha batho botho bja gagwe bjo bogolo! Re swanetše go dula re gopola seo ge re le tšhemong. Morero wa rena ge re bolela ditaba tše dibotse ke go tumiša Jehofa. Re ka dira seo ka go botša batho gore dilo ka moka tšeo Jehofa a re holofeditšego tšona lefaseng le lefsa ke bohlatse bja botho bja gagwe bjo bogolo.
18, 19. Re phagamiša bjang botho bjo bogolo bja Jehofa?
18 Ge re dutše re botša batho ditaba tše dibotse, re ka ba hlalosetša gore ge Kriste a tla be a buša, batho ba tlo holwa ka mo go feletšego ke sehlabelo sa topollo le gore ganyenyane-ganyenyane ba tlo phethagala. Beibele e re: ‘Tlholo ka boyona le yona e tla lokollwa bokgobeng bja tshenyego gomme ya ba tokologo ya letago ya bana ba Modimo.’ (Baroma 8:21) Seo se tlo kgonega feela ka baka la botho bjo bogolo bja Jehofa.
19 Re na le tokelo ya go botša batho ka moka bao ba tlago go re theetša kholofetšo e kgahlišago yeo e lego go Kutollo 21:4, 5, yeo e rego: “[Modimo] o tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.” Ke moka Jehofa, yena yo a dutšego sedulong sa bogoši, o re: “Bonang! Dilo ka moka ke di dira tše mpsha.” Gape, o re: “Ngwala, gobane mantšu a a botega e bile ke a therešo.” Ge re bolela ditaba tše tše dibotse ka mafolofolo, ruri re dira gore batho ba bone botho bja Jehofa bjo bogolo!

robotstxt: allowed

filter: keep


text:
MAHUMO AO A LEGO KA LENTŠUNG LA MODIMO | 2 DIKORONIKA 33-36
Jehofa o Tšeela Godimo Bao ba Itsholago go tšwa Pelong
MANASE
Jehofa o ile a dira gore a thopše ke Baasiria gomme a išwe Babilona a kgokilwe ka diketane
PUŠO YA GAGWE PELE A IŠWA BOTHOPŠA
O ile a agela medimo ya maaka dialetare
O ile a dira dihlabelo ka go fiša barwa ba gagwe
O ile a tšholla madi a se nago molato
O ile a kgothaletša ditiro tša go dirišana le meoya setšhabeng
PUŠO YA GAGWE KA MORAGO GA GO LOKOLLWA
O ile a ikokobetša kudu
O ile a rapela Jehofa; a dira dihlabelo
O ile a phušola dialetare tša medimo ya maaka
O ile a kgothaletša setšhaba gore se hlankele Jehofa
JOSIA
NAKONG YA PUŠO YA GAGWE
O ile a tsoma Jehofa
O ile a hlwekiša Juda le Jerusalema
O ile a lokiša ntlo ya Jehofa; a hwetša puku ya Molao


text:
Phetolelo ya conclusion ka go Sesotho sa Leboa
conclusion
kakaretšo
leinaPlural conclusions
1kakaretšo‘In conclusion, we can say that the community is not satisfied with the way their chief is ruling’ — Ka kakaretšo re ka re, setšhaba ga se kgotsofatšwe ke ka mokgwa woo kgoši ya bona e bušago ka gona
2sephetho‘The conclusion is that air is a bad conductor of heat’ — Sephetho ke gore moya ke sesepediši se sebe sa phišo
3morumo‘The ending or conclusion of a short story must be short and powerful’ — Morumo goba mafelelo a kanegelokopana o swanetše go ba wo mokopana wa maatlakgogedi


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Samuele 19:1-24
19 Saulo o ile a bolela le Jonathane morwa wa gagwe le bahlanka ba gagwe ka moka mabapi le go bolaya Dafida.+2 Ge e le Jonathane morwa wa Saulo, o be a kgahlwa ke Dafida.+ Ke moka Jonathane a botša Dafida a re: “Tate wa ka Saulo o nyaka gore o bolawe, bjale hle dula o butše mahlo mesong gomme o dule mo go sa tsebjego, o khute.+3 Nna ke tla tšwa ka yo ba le tate kua tšhemong kgauswi le mo o tlago go ba o le gona, gomme ke tla go bolelela go tate ka kwa gore o reng, ke moka ka tla ka go botša.”+4 Jonathane a bolela Dafida gabotse+ go Saulo tatagwe gomme a re go yena: “A kgoši e se ke ya direla mohlanka wa yona Dafida sebe,+ ka gobane mohlanka wa gago ga se a ka a go direla sebe gomme mediro ya gagwe e be e dutše e le e mebotse kudu go wena.+5 O ile a ipea kotsing+ a bolaya Mofilisita+ mo Jehofa a ilego a phološa Isiraele ka moka.+ Wena o di bone gomme wa thaba. Bjale ke ka baka la’ng o direla madi a se nago molato sebe ka go dira gore Dafida a bolaelwe+ lefeela?”+6 Saulo a kwa lentšu la Jonathane gomme a ena a re: “Ke ikana ka Jehofa yo a phelago+ gore Dafida a ka se bolawe.”7 Ka morago Jonathane a bitša Dafida a mmotša mantšu a ka moka. Ke moka Jonathane a tliša Dafida go Saulo, Dafida a tšwela pele a hlankela Saulo bjalo ka mehleng.+8 Gwa tsoga ntwa gape gomme Dafida a tšwa dira a yo lwa le Bafilisita, a ba bolaya ka bontši+ ke moka ba tšhaba.+9 Jehofa a dumelela moya o mobe+ gore o tlele Saulo ge a be a dutše ka ntlong ya gagwe a swere lerumo ka seatleng, mola Dafida yena a be a letša harepa.10 Saulo o be a nyaka go hlaba Dafida ka lerumo gore a mo pataganye le leboto,+ eupša Dafida a phema+ lerumo la Saulo mo le ilego la hlaba lebotong. Dafida a tšhaba bošegong bjoo gore a phonyokge.+11 Ka morago Saulo a roma baromiwa+ ntlong ya Dafida gore ba e lete e le gore ba tle ba mmolaye mesong;+ eupša Mikala mosadi wa Dafida a botša Dafida a re: “Ge e ba o sa phološe moya wa gago bošegong bjo, gosasa o tla ba o bolailwe.”12 Gateetee Mikala a theošetša Dafida fase ka lefasetere gore a tšhabe gomme a phonyokge.+13 Mikala a tšea seswantšho sa modingwana wa lapa*+ a se bea bolaong, a tšea le lešela la go dirwa ka boya bja pudi a le bea mo Dafida a bego a iša hlogo gona, ke moka a apeša seswantšho seo ka kobo.14 Saulo a roma baromiwa gore ba yo tšea Dafida, eupša Mikala a re: “O a babja.”+15 Saulo a roma baromiwa gore ba yo bona Dafida gomme a re: “Le mo tlišeng go nna a le bolaong bja gagwe gore a tlo bolawa.”+16 Ge baromiwa ba tsena ba hwetša go beilwe seswantšho sa modingwana wa lapa bolaong le lešela la go dirwa ka boya bja pudi mo Dafida a bego a iša hlogo gona.17 Ke moka Saulo a re go Mikala: “Ke ka baka la’ng o nthadiile+ ka tsela ye gomme wa tšhabiša lenaba+ la ka gore le phonyokge?” Mikala yena a re go Saulo: “Yena o ile a re go nna: ‘Ntšhabiše! Ge e ba o sa dire bjalo ke tlo go bolaya.’”18 Dafida a tšhaba gomme a phonyokga+ a tla go Samuele kua Rama.+ A mmotša dilo ka moka tšeo Saulo a mo dirilego tšona. Yena le Samuele ba tloga ba yo dula Nayothe.+19 Saulo a begelwa taba yeo, a botšwa gore: “Tseba gore Dafida o kua Nayothe ya Rama.”20 Gateetee Saulo a roma baromiwa gore ba yo tšea Dafida. Ge ba bona baporofeta ba batšofadi ba porofeta gomme Samuele a eme pele ga bona, moya+ wa Modimo wa tlela baromiwa ba Saulo ke moka le bona ba porofeta.*+21 Ge ba botša Saulo taba yeo, gateetee a roma baromiwa ba bangwe, le bona ba porofeta. Saulo a roma baromiwa gape, sehlopha sa boraro, le sona sa porofeta.22 Mafelelong Saulo le yena a ya Rama. Ge a fihla sedibeng se segolo kua Seku a botšiša a re: “Samuele le Dafida ba kae?” A arabja ka gore: “Ba kua Nayothe+ ya Rama.”23 A tloga moo a ya Nayothe ya Rama gomme a tlelwa ke moya+ wa Modimo, a tšama a porofeta go ba go fihla Nayothe ya Rama.24 Le yena a gagola diaparo tša gagwe a ba a porofeta pele ga Samuele, a patlama fase a hlobotše letšatši ka moka le bošego ka moka.+ Ke ka baka leo go ilego gwa thwe: “Na Saulo le yena ke yo mongwe wa baporofeta?”+


text:
KGAOLO YA LESOMESESWAI
Na ke Swanetše go Ineela go Modimo Gomme ke Kolobetšwe?
1. O ka ipotšiša’ng ka morago ga gore o ithute puku ye ka kelohloko?
O ITHUTILE ditherešo tše dintši tša ka Beibeleng, tše bjalo ka kholofetšo ya Modimo ya go tlo re nea bophelo bjo bo sa felego, seo se diregago ka rena ge re ehwa le kholofelo ya gore bahu ba tlo tsošwa. (Mmoledi 9:5; Luka 23:43; Johane 5:28, 29; Kutollo 21:3, 4) O ka ba o šetše o thomile go ya dibokeng tša Dihlatse tša Jehofa gomme o dumela gore Dihlatse di borapeding bja therešo. (Johane 13:35) Le gona o ka ba o šetše o thomile go ba le tswalano ya kgauswi le Jehofa, gomme o dirile phetho ya gore o nyaka go mo hlankela. Ka gona o ka ipotšiša gore: ‘Ke swanetše go dira’ng gona bjale gore ke dire seo Modimo a se nyakago?’
2. Ke ka baka la’ng monna wa Moethiopia a ile a nyaka go kolobetšwa?
2 Se ke seo monna wa Moethiopia yo a phetšego mehleng ya Jesu a ilego a ipotšiša sona. Nakong e itšego ka morago ga gore Jesu a tsošwe, morutiwa wa gagwe e lego Filipi o ile a botša monna yoo wa Moethiopia ditaba tše dibotse. Filipi o ile a bontšha monna yoo gore Jesu e be e le Mesia. Monna yoo wa Moethiopia o ile a kgongwa kudu ke seo a ithutilego sona moo kapejana a ilego a re: “Bona! Bodiba bja meetse; ke’ng seo se nthibelago go kolobetšwa?”
3. (a) Jesu o neile balatedi ba gagwe taelo efe? (b) Motho o swanetše go kolobetšwa bjang?
3 Beibele e ruta ka mo go kwagalago gore ge e ba o nyaka go hlankela Jehofa, o swanetše go kolobetšwa. Jesu o ile a botša balatedi ba gagwe gore: “Le dire batho ba ditšhaba ka moka barutiwa, le ba [kolobetše].” (Mateo 28:19) Le gona Jesu o beile mohlala ka gore yena a kolobetšwe. O ile a inwa ka meetseng ka mo go feletšego, e sego feela go fo gašwa ka meetse hlogong. (Mateo 3:16) Lehono ge Mokriste a kolobetšwa, o swanetše go inwa ka mo go feletšego ka meetseng.
4. Ge o kolobetšwa o bontšha ba bangwe eng?
4 Ge o kolobetšwa, o bontšha ba bangwe gore o tloga o nyaka go ba mogwera wa Modimo le go mo hlankela. (Psalme 40:7, 8) Ka gona o ka ipotšiša gore: ‘Ke swanetše go dira’ng gore ke kolobetšwe?’
TSEBO LE TUMELO
5. (a) O swanetše go dira’ng pele o ka kolobetšwa? (b) Ke ka baka la’ng diboka tša rena tša Bokriste di le bohlokwa?
5 Pele o ka kolobetšwa, o swanetše go tseba Jehofa le Jesu. O šetše o thomile go dira se ka go ithuta Beibele. (Bala Johane 17:3.) Eupša seo ga se sa lekana. Beibele e re o swanetše go “[tlala] tsebo e nepagetšego” ya thato ya Jehofa. (Bakolose 1:9) Diboka tša Dihlatse tša Jehofa di tla go thuša go ba le tswalano ya kgauswi le Jehofa. Leo ke le lengwe la mabaka a bohlokwa a gore o be gona dibokeng tšeo ka mehla.
6. O swanetše go tseba Beibele go fihla bokgoleng bofe pele o ka kolobetšwa?
6 Ke therešo gore Jehofa ga se a letela gore o tsebe selo se sengwe le se sengwe ka Beibeleng pele o ka kolobetšwa. O be a sa letela gore monna wa Moethiopia a tsebe selo se sengwe le se sengwe pele a ka kolobetšwa. (Ditiro 8:30, 31) Re tlo tšwela pele go ithuta ka Modimo ka mo go sa felego. (Mmoledi 3:11) Eupša e le gore o kolobetšwe, o swanetše go tseba le go dumela bonyenyane dithuto tša motheo tša Beibele.
7. Go ithuta Beibele go go thušitše bjang?
7 Beibele e re: “Ka ntle le tumelo go kgahliša Modimo gabotse ga go kgonege.” (Baheberu 11:6) Ka gona o swanetše go ba le tumelo pele o ka kolobetšwa. Beibele e re botša gore ka morago ga gore batho ba bangwe ba motseng wa bogologolo wa Korinthe ba kwe seo balatedi ba Jesu ba bego ba se ruta, ba ile “ba dumela gomme ba kolobetšwa.” (Ditiro 18:8) Ka mo go swanago, go ithuta Beibele go go thušitše go ba le tumelo dikholofetšong tša Modimo le go ba le tumelo ya gore sehlabelo sa Jesu se ka re phološa sebeng le lehung.
BOTŠA BA BANGWE DITHEREŠO TŠA BEIBELE
8. Ke’ng seo se tlago go go tutueletša go botša ba bangwe seo o ithutago sona?
8 Ge o dutše o ithuta Beibele gomme o bona kamoo e go thušago ka gona, tumelo ya gago e tla tia. O tla nyaka go botša ba bangwe seo o ithutago sona. (Jeremia 20:9; 2 Bakorinthe 4:13) Eupša o swanetše go botša bomang?
9, 10. (a) O ka thoma ka go botša bomang seo o ithutilego sona? (b) O swanetše go dira’ng ge o nyaka go sepela le ditho tša phuthego go yo bolela le ba bangwe ka Beibele?
9 O ka nyaka go botša ba lapa la geno, bagwera, baagišani goba bao o šomago le bona ka seo o ithutago sona. O tla be o dira gabotse, eupša ka mehla bolela le bona ka tsela e botho le e lerato. Mafelelong, o tla kgona go sepela le ditho tša phuthego go yo bolela le ba bangwe ka Beibele. Ge o bona gore o loketše go dira seo, o ka bolela le motho yo o ithutago Beibele le yena gomme o mmotše gore o nyaka go sepela le phuthego go yo bolela le ba bangwe ka Beibele. Ge e ba motho yoo a nagana gore o loketše go dira seo gomme o phela ka go dumelelana le ditekanyetšo tša Beibele, gona bobedi bja lena le tla ba le seboka le bagolo ba babedi ba phuthego.
10 Go tla direga’ng sebokeng seo? Bagolo ba tla boledišana le wena go bona ge e ba o kwešiša e bile o dumela dithuto tša motheo tša Beibele, go bona ge e ba o ekwa seo Beibele e se bolelago bophelong bja gago bja letšatši le letšatši le go bona ge e ba o tloga o nyaka go ba yo mongwe wa Dihlatse tša Jehofa. Gopola gore bagolo ba hlokomela ditho ka moka tša phuthego, go akaretša le wena, ka gona o se ke wa tšhaba go boledišana le bona. (Ditiro 20:28; 1 Petro 5:2, 3) Ka morago ga seboka seo, bagolo ba tla go tsebiša ge e ba o ka thoma go sepela le ditho tša phuthego go yo bolela le ba bangwe ka Beibele.
11. Ke ka baka la’ng go le bohlokwa kudu gore o dire diphetogo pele o ka sepela le ditho tša phuthego go yo bolela le ba bangwe ka Beibele?
11 Bagolo bao ba ka go hlalosetša gore o swanetše go dira diphetogo tše dingwe pele o ka thoma go sepela le ditho tša phuthego go yo bolela le ba bangwe ka Beibele. Ke ka baka la’ng go le bohlokwa kudu gore o dire diphetogo tšeo? Ka gobane ge re bolela le ba bangwe ka Modimo, re emela Jehofa gomme re swanetše go phela ka tsela yeo e mo hlomphago.
ITSHOLE GOMME O SOKOLOGE
12. Ke ka baka la’ng batho ka moka ba swanetše go itshola?
12 Go na le selo se sengwe gape seo o swanetšego go se dira pele o ka kolobetšwa. Moapostola Petro o itše: “Ka gona itsholeng le sokologe e le gore dibe tša lena di phumolwe.” (Ditiro 3:19) Go itshola go bolela’ng? Go bolela go nyamišwa kudu ke diphošo le ge e le dife tšeo re di dirilego. Ka mohlala, ge e ba o be o phela bophelo bjo bo gobogilego, o swanetše go itshola. Le gona ge e ba bophelong bja gago ka moka o be o leka go dira sohle seo o ka se kgonago go dula o hlwekile boitshwarong, o sa dutše o swanetše go itshola ka gobane ka moka ga rena re dira dibe gomme re swanetše go kgopela Modimo gore a re lebalele.
13. “Go sokologa” go bolela’ng?
13 Na go lekane go fo nyamišwa ke seo o se dirilego? Aowa. Petro o itše selo se sengwe seo o swanetšego go se dira ke “go sokologa.” Se se ra gore o swanetše go lahla tsela le ge e le efe yeo o bego o phela ka yona pele gomme o thome go dira se se nepagetšego. Ka mohlala, a re re o ya lefelong le itšego ka lekga la mathomo. Ka moragonyana, o lemoga gore o a timela. O tla dira’ng? Ga go pelaelo gore o tla thoma go sepela ganyenyane, wa ema, wa sokologa goba wa retologa ke moka wa boela tseleng ya maleba. Ka mo go swanago, ge o dutše o ithuta Beibele, o ka lemoga gore go na le mekgwa goba dilo tše itšego bophelong bja gago tšeo o swanetšego go di fetoša. Ikemišetše “go sokologa”
INEELE GO MODIMO
14. O ka ineela bjang go Modimo?
14 Selo se sengwe sa bohlokwa seo o swanetšego go se dira pele o ka kolobetšwa ke go ineela go Jehofa. Ge o ineela go Jehofa, o rapela thapelo yeo go yona o holofetšago Modimo gore o tla hlankela yena feela le go etiša pele thato ya gagwe bophelong bja gago.
15, 16. Ke’ng seo se tutueletšago motho gore a ineele go Modimo?
15 Ge o holofetša Jehofa gore o tla hlankela yena a nnoši, go swana le ge o holofetša motho yo o mo ratago gore o tla phela le yena bophelo ka moka. Anke o nagane ka lesogana le kgarebe bao ba lego lefereyong. Ge lesogana le tseba kgarebe yeo gakaone, le tla e rata gomme la nyaka go e nyala. Gaešita le ge ye e le phetho e kgolo kudu, lesogana leo le ka se be le bothata bja go nyala kgarebe ye ka gobane le a e rata.
16 Ge o dutše o ithuta ka Jehofa, o thoma go mo rata gomme o nyaka go dira sohle seo o ka se kgonago go mo hlankela. Se se tla go tutueletša go mo rapela gomme o mo holofetše gore o tla mo hlankela. Beibele e re motho le ge e le ofe yo a nyakago go latela Jesu o swanetše go ‘itatola.’ (Mareka 8:34) Seo se ra go re’ng? Se ra gore go kwa Jehofa go tla pele bophelong bja gago. Seo Jehofa a se nyakago se bohlokwa kudu go feta dikganyogo tša gago le dipakane tša gago.
O SE KE WA BOIFA GORE O TLA PALELWA
17. Ke ka baka la’ng batho ba bangwe ba sa ineele go Jehofa?
17 Batho ba bangwe ga ba ineele go Jehofa ka gobane ba tšhaba gore ba tla palelwa ke go phetha kholofetšo yeo ba e dirilego ya gore ba tla mo hlankela. Ga ba nyake go nyamiša Jehofa, goba ba ka re ge e ba ba sa ineela go yena, gona Jehofa a ka se ba bone molato ka seo ba se dirago.
18. Ke’ng seo se ka go thušago gore o se ke wa boifa gore o tla nyamiša Jehofa?
18 Ge o rata Jehofa, seo se tla go thuša go fenya poifo le ge e le efe ya go mo nyamiša. O tla dira sohle seo o ka se kgonago go phetha kholofetšo ya gago ka gobane o mo rata. (Mmoledi 5:4; Bakolose 1:10) O ka se nagane gore go dira thato ya Jehofa go thata. Moapostola Johane o ngwadile gore: “Se ke seo lerato la Modimo le se bolelago, gore re boloke ditaelo tša gagwe gomme ditaelo tša gagwe ga di boima.”
19. Ke ka baka la’ng o sa swanela go tšhaba go ineela go Jehofa?
19 Ga go hlokagale gore o phethagale e le gore o ineele go Jehofa. Le ka mohla ga a letele gore re dire seo se tlago go re palela. (Psalme 103:14) O tla go thuša gore o dire se se nepagetšego. (Jesaya 41:10) Bota Jehofa ka pelo ya gago ka moka, gomme “yena o tla letliša ditsela tša gago.”
GO BOLELA PHATLALATŠA GORE LE WENA O NYAKA GO PHOLOŠWA
20. Ka morago ga gore o ineele go Modimo, o swanetše go dira’ng?
20 Na o nagana gore o loketše go ineela go Jehofa? Ka morago ga gore o ineele go Jehofa ka thapelo, gona o loketše go gata mogato o latelago. O swanetše go kolobetšwa.
21, 22. O ka ‘bolela tumelo ya gago phatlalatša’ bjang?
21 Botša molomaganyi wa sehlopha sa bagolo wa phuthegong ya geno gore o ineetše go Jehofa gomme o nyaka go kolobetšwa. Ge o mmoditše, o tla rulaganya gore bagolo ba itšego ba ahlaahle le wena dithuto tša motheo tša Beibele. Ge e ba ba dumelelana gore o ka kolobetšwa, ba tla go botša gore o ka kolobetšwa kopanong e latelago ya tikologo goba ya selete ya Dihlatse tša Jehofa. Kopanong yeo, go tla newa polelo yeo e hlalosago seo se bolelwago ke kolobetšo. Ke moka ngwanabo rena yo a neago polelo o tla botšiša bao ba yago kolobetšong dipotšišo tše pedi tše bonolo. Ka go araba dipotšišo tšeo, o tla ‘bolela tumelo ya gago phatlalatša.’
22 Ka morago ga moo o tla kolobetšwa. O tla inwa ka mo go feletšego ka meetseng. Ge o kolobetšwa o tla bontšha batho ka moka gore o ineetše go Jehofa gomme ga bjale o yo mongwe wa Dihlatse tša Jehofa.
SEO SE BOLELWAGO KE GO KOLOBETŠWA
23. Go kolobetšwa “leineng la Tate le la Morwa le la moya o mokgethwa” go bolela’ng?
23 Jesu o boletše gore barutiwa ba gagwe ba tla kolobetšwa “leineng la Tate le la Morwa le la moya o mokgethwa.” (Bala Mateo 28:19.) Seo se ra go re’ng? Se ra gore o lemoga bogoši bja Jehofa le tema yeo Jesu a e kgathago morerong wa Modimo le kamoo Modimo a dirišago moya wa gagwe o mokgethwa go phetha thato ya gagwe.
24, 25. (a) Go kolobetšwa go emela’ng? (b) Re tlo ahlaahla’ng kgaolong ya mafelelo ya puku ye?
24 Go kolobetšwa go emela selo se itšego se bohlokwa kudu. Ge o inwa ka meetseng, go ra gore o tlogetše tsela ya gago ya kgale ya bophelo. Ge o etšwa ka meetseng, o tla thoma bophelo bjo bofsa bja go dira thato ya Modimo. Seo se bontšha gore o tla hlankela Jehofa go tloga ka nako yeo go ya pele. Gopola gore ga o ineele mothong yo a itšego, mokgatlong goba modirong. O ineetše go Jehofa.
25 Boineelo bja gago bo tla go thuša go ba le tswalano ya kgauswi le Modimo. (Psalme 25:14) Se ga se bolele gore motho o tla phološwa feela ka gobane a kolobeditšwe. Moapostola Paulo o ngwadile gore: “Dulang le šomela phološo ya lena ka go boifa le go thothomela.” (Bafilipi 2:12) Kolobetšo e fo ba mathomomayo. Eupša o ka dira’ng gore o dule o le kgauswi le Jehofa? Kgaolo ya mafelelo ya puku ye e tla araba potšišo yeo.


text:
Hlankela Jehofa Pele go Fihla Matšatši a Thata
“Gopola Mmopi wa gago yo Mogolo.”—MMO. 12:1.
1, 2. (a) Ke keletšo efe yeo Solomone a ilego a budulelwa go e ngwalela bafsa? (b) Ke ka baka la’ng Bakriste bao ba lego nywageng ya bo-50 le go feta moo le bona ba ka thabela go tseba ka keletšo ya Solomone?
KGOŠI SOLOMONE o ile a budulelwa go ngwalela bafsa gore: “Gopola Mmopi wa gago yo Mogolo matšatšing a bofseng bja gago, pele go etla matšatši [ao] o tla rego: “Ga ke sa [a] thabela.” ‘Matšatši ao o tla rego ga ke sa a thabela’ goba a thata ke afe? Solomone o dirišitše polelo ya theto go hlalosa matšatši a thata a botšofading—diatla tša go thothomela, maoto a go thekesela, go tšwa meno, go se sa bona gabotse, go se sa kwa gabotse, meriri e mešweu le go kobega. Ga go na motho yo a swanetšego go leta go fihlela a eba boemong bjoo pele a ka thoma go hlankela Jehofa.—Bala Mmoledi 12:1-5.
2 Bakriste ba bantši bao ba lego nywageng ya bo-50 le go feta moo ba sa na le mafolofolo. Ba ka ba ba na le meriri e mešweu eupša ga se ba tšwa ba tšofala ka tsela yeo e hlalositšwego ke Solomone. Na Bakriste ba bao ba godilego ba ka holwa ke keletšo e buduletšwego yeo e ngwaletšwego bafsa ya gore: “Gopola Mmopi wa gago yo Mogolo”? Keletšo ye e ra go re’ng?
3. Go gopola Mmopi wa rena yo Mogolo go akaretša’ng?
3 Gaešita le ge e le kgale re hlankela Jehofa, ke mo gobotse gore nako le nako re eme ganyenyane gomme re naganišiše kamoo Mmopi wa rena e lego yo mogolo ka gona. Na ruri bophelo ga bo makatše? Re palelwa ke go kwešiša tsela yeo re bopilwego ka yona. Dilo tšeo Jehofa a re neago tšona ke tše dintši kudu moo re nago le dibaka tše dintši tša go thabela bophelo. Ge re naganišiša ka tlholo ya Jehofa, re tla kgona go tšeela godimo lerato la gagwe, bohlale le matla. (Ps. 143:5) Eupša go gopola Mmopi wa rena yo Mogolo go akaretša le go naganišiša ka boikarabelo bjoo re swanetšego go bo phetha. Dinakong tše bjalo tša ge re naganišiša, ruri re ikwa re ikemišeditše go leboga Mmopi wa rena ka go mo hlankela ka botlalo ge re sa phela.—Mmo. 12:13.
DIBAKA TŠA MOSWANANOŠI TŠA GE RE GODILE
4. Bakriste bao ba nago le phihlelo ba ka ipotšiša’ng, gona ka baka la’ng?
4 Ge e ba o na le phihlelo yeo o e hweditšego ka nywaga e mentši, ipotšiše potšišo ye ya bohlokwa: ‘Ke tla dira’ng ka bophelo bja ka gona bjale ge ke sa dutše ke na le matla le mafolofolo?’ Ka ge o le Mokriste yo a nago le phihlelo, o na le dibaka tšeo ba bangwe ba se nago le tšona. O ka ruta ba bafsa seo o ithutilego sona go Jehofa. O ka matlafatša ba bangwe ka go ba anegela diphihlelo tšeo o di thabetšego tirelong ya Modimo. Kgoši Dafida o ile a rapelela dibaka tša go dira bjalo. O ngwadile gore: “Wena Modimo, o nthutile go tloga bofseng bja ka go ya pele. . . . O se ke wa ntlogela gaešita le go fihla botšofading le bohlogoputsweng, hle Modimo, go fihlela ke bolela ka letsogo la gago molokong o tlago, ke bolela ka matla a gago go bohle bao ba tlago go tla.”—Ps. 71:17, 18.
5. Bakriste ba ba godilego ba ka ruta ba bangwe bjang seo ba ithutilego sona?
5 O ka botša bjang ba bangwe ka bohlale bjoo o ithutilego bjona go theoša le nywaga? Na o ka laletša bahlanka ba Jehofa bao e sa lego ba bafsa legaeng la gago gore le be le poledišano e agago? Na o ka ba kgopela gore ba sepele le wena bodireding bja Bokriste gomme o ba bontšhe lethabo leo o bago le lona ge o hlankela Jehofa? Elihu wa mehleng ya bogologolo o itše: “A go bolele matšatši, gomme bontši bja nywaga e be bjona bo tsebatšago bohlale.” (Jobo 32:7) Moapostola Paulo o kgothaleditše basadi ba Bakriste bao ba nago le phihlelo gore ba kgothatše ba bangwe ka mantšu le ka mohlala. O ngwadile gore: “Basadi ba ba godilego . . . e be bao ba rutago se sebotse.”—Tito 2:3.
NAGANA KA SEO O KA SE DIRAGO GO THUŠA BA BANGWE
6. Ke ka baka la’ng Bakriste bao ba nago le phihlelo ya nywaga e mentši ba se ba swanela go inyatša?
6 Ge e ba o le Mokriste yo a godilego, o ka dira mo gontši go thuša ba bangwe. Nagana ka seo o se kwešišago gona bjale seo o bego o sa se kwešiše nywaga e 30 goba e 40 e fetilego. O kgona go diriša melao ya motheo ya Beibele ka bokgoni bophelong. Ga go pelaelo gore o kgona go fihlelela dipelo tša ba bangwe ka therešo ya Beibele. Ge e ba o le mogolo, o tseba kamoo o ka thušago bana babo rena bao ba gatago kgato e fošagetšego. (Bagal. 6:1) Mohlomongwe o ithutile go okamela mediro ya ka phuthegong, mafapha a dikopanong goba modiro wa go aga Diholo tša Mmušo. O ka ba o kgona go kgothaletša dingaka go diriša mekgwa e itšego ya kalafo yeo e sa akaretšego go diriša madi. Gaešita le ge o sa tšwa go ithuta therešo, o na le phihlelo ya bohlokwa kudu bophelong. Ka mohlala, ge e ba o godišitše bana, o ka thuša ba bangwe ka phihlelo ya gago. Bakriste bao ba godilego ba kgona go kgothatša batho ba Jehofa ka go ba ruta, go ba hlahla le go matlafatša bana babo rena le dikgaetšedi.—Bala Jobo 12:12.
7. Ke tlwaetšo efe ya bohlokwa yeo Bakriste ba ba godilego ba ka e neago ba bafsa?
7 O ka diriša bjang bokgoni bja gago ka botlalo? Mohlomongwe o ka bontšha ba bafsa kamoo ba ka thomago dithuto tša Beibele le go di swara. Ge e ba o le kgaetšedi, na o ka thuša bomma ba bafsa kamoo ba ka phethago mediro ya moya ge ba dutše ba godiša bana ba bona? Ge e ba o le ngwanabo rena, na o ka ruta bana babo rena ba bafsa kamoo ba ka neago dipolelo ka mafolofolo le go ba bagoeledi bao ba atlegago ba ditaba tše dibotse? Na o ka ba bontšha kamoo o etelago bana babo rena le dikgaetšedi bao ba tšofetšego gore o ba kgothatše moyeng? Gaešita le ge o se na matla ao o bego o na le wona, o na le dibaka tše dibotse tša go tlwaetša ba bafsa. Lentšu la Modimo le re: “Boikgantšho bja masogana ke matla a ona, gomme letago la bakgalabje ke bohlogoputswa bja bona.”—Die. 20:29.
GO HLANKELA MOO GO NAGO LE TLHOKAGALO E KGOLO
8. Moapostola Paulo o ile a dira’ng a šetše a godile?
8 Moapostola Paulo o ile a dira sohle seo a ka se kgonago tirelong ya Modimo a šetše a godile. Ka nako ya ge a be a lokollwa kgolegong kua Roma mo e ka bago ka 61 C.E., o be a kgotleletše nywaga e mentši ya modiro o thata wa boromiwa gomme o be a ka fo itulela Roma a dira boboledi moo. (2 Bakor. 11:23-27) Ga go pelaelo gore bana babo rena ba motseng woo o mogolo ba ka ba ba ile ba thabela thušo ya gagwe. Eupša Paulo o ile a bona gore go be go nyakega thušo e kgolo dinageng tše dingwe. O ile a thomološa modiro wa gagwe wa boromiwa a sepela le Timotheo le Tito gomme ba ya Efeso ke moka ba ya Kereta mohlomongwe ba ya le Matsedonia. (1 Tim. 1:3; Tito 1:5) Ga re tsebe ge e ba a ile a ya le Sepania, eupša o be a rerile le go ya moo.—Baroma 15:24, 28.
9. Petro a ka ba a ile a hudugela neng moo go bego go na le tlhokagalo e kgolo? (Bona seswantšho seo se lego mathomong a sehlogo.)
9 Go ka direga gore moapostola Petro o be a na le nywaga ya ka godimo ga e 50 ge a be a hudugela moo go bego go na le tlhokagalo e kgolo. Ke ka baka la’ng seo e ka ba e be e le therešo? Ge e ba o be a lekana le Jesu goba mohlomongwe e be e le yo mogolwanyana, a ka ba a be a na le nywaga e ka bago e 50 ge a be a bokana le baapostola ba bangwe kua Jerusalema ka ngwaga wa 49 C.E. (Dit. 15:7) Lebakanyana ka morago ga seboka seo, Petro o ile a hudugela Babilona gomme ga go pelaelo gore o be a eya go bolela ditaba tše dibotse go badudi ba bantši ba Bajuda ba tikologong yeo. (Bagal. 2:9) O be a dula moo ge a be a ngwala lengwalo la gagwe la pele leo le buduletšwego mo e ka bago ka 62 C.E. (1 Pet. 5:13) Go dudišega nageng e šele e ka ba tlhohlo, eupša Petro ga se a ka a dumelela go gola go mo amoga lethabo la go hlankela Jehofa ka botlalo.
10, 11. Anega phihlelo ya motho yoo a ilego a yo hlankela moo go nago le tlhokagalo e kgolo a šetše a godile.
10 Lehono, Bakriste ba bantši bao ba lego nywageng ya bo-50 le go feta moo ba hweditše gore maemo a bona a fetogile gomme ba kgona go hlankela Jehofa ka ditsela tše dingwe. Ba bangwe ba hudugetše moo go nago le tlhokagalo e kgolo. Ka mohlala, Robert o ngwadile gore: “Nna le mosadi wa ka re be re le nywageng ya magareng ga bo-50 ge re be re lemoga dibaka tšeo di re bulegetšego. Morwa wa rena o be a se sa dula ka gae, re be re se sa na batswadi bao ba tšofetšego bao re bego re swanetše go ba hlokomela le gona re be re hweditše bohwanyana. Ke ile ka balela gore ge re ka rekiša ntlo re tla ba le tšhelete e lekanego ya go lefa sekoloto sa yona gomme ra šalelwa ke tšhelete e itšego ya go iphediša go fihlela ke hwetša tšhelete ya phenšene ya go rola modiro. Re ile ra kwa gore kua Bolivia batho bao ba thabelago go ithuta Beibele ke ba bantši le gore go bonolo go iphediša moo. Ka gona re ile ra dira phetho ya go huduga. Go tlwaelana le legae la rena le lefsa go be go se bonolo. Dilo di be di tloga di sa swane le ka tsela yeo re bego re di tlwaetše ka gona kua Amerika Leboa. Eupša maiteko a rena a ile a putswa kudu.”
11 Robert o oketša ka gore: “Ga bjale selo se segolo maphelong a rena ke go swarega ka mediro ya phuthego. Ba bangwe ba batho bao re ithutilego Beibele le bona ba ile ba kolobetšwa. Lapa le lengwe la go itlhakela leo re ilego ra ithuta le lona le dula motsaneng wo o lego bokgole bja dikhilomithara tše mmalwa. Eupša beke e nngwe le e nngwe, ditho tša lapa leo di tšea leeto le thata la go ya dibokeng toropong. Akanya kamoo re ilego ra thaba ka gona ge re be re bona lapa leo le dira tšwelopele gomme mošemane yo mogolo a bile a tsenela tirelo ya bobulamadibogo!”
GO NA LE TLHOKAGALO DITŠHEMONG TŠA MALEME A ŠELE
12, 13. Anega phihlelo ya Mokriste yoo a ilego a thoma go hlankela Jehofa ka ditsela tše dingwe a šetše a tšwele phenšene.
12 Diphuthego le dihlopha tša maleme a šele di ka holwa kudu ke mohlala wa bana babo rena le dikgaetšedi bao ba godilego. Le gona go bose kudu go šoma tšhemo yeo. Ka mohlala, Brian o ngwadile gore: “Nna le mosadi wa ka re ile ra hlaba kgobe ka mootlwa ge ke be ke na le nywaga e 65, e lego nywaga ya go tšwa phenšene Brithania. Bana ba rena ba be ba se sa dula ka gae, le gona re be re sa hwetše batho bao ba thabelago bao re bego re ka swara dithuto tša Beibele le bona. Ke moka ke ile ka gahlana le lesogana le lengwe la mo-China leo le bego le dira nyakišišo yunibesithing ya mo. Le ile la dumela go tla dibokeng tša rena gomme ka thoma go ithuta Beibele le lona. Ka morago ga dibeke tše sego kae, le ile la thoma go tla le motho yo a bego a šoma le lona wa mo-China. Ka morago ga dibeke tše pedi, le ile la tla le wa boraro la feleletša le tlile le wa bone.
13 “Ka nako ya ge mo-China wa bohlano a kgopela thuto ya Beibele, ke ile ka ipotša gore: ‘Ga se gore ge ke na le nywaga e 65 go ra gore ke swanetše go tšwa phenšene tirelong ya Jehofa.’ Ka gona ke ile ka botšiša mosadi wa ka yo ke mo fetago ka nywaga e mebedi ge e ba a ka rata go ithuta se-China. Re ile ra diriša mokgwa wa go ithuta maleme wo o rekhotilwego. Tše ke ditaba tša nywaga e lesome e fetilego. Go bolela ditaba tše dibotse tšhemong ya leleme lešele go dirile gore re ikwe re boetše bofseng. Go fihla ga bjale, re ithutile Beibele le ma-China a 112! Bontši bja ona a kile a tla dibokeng. Ga bjale yo mongwe wa ona o hlankela le rena e le mmulamadibogo.”
THABELA GO DIRA SEO O KA SE KGONAGO
14. Bakriste bao ba godilego ba ka kgothatšwa ke go tseba’ng, gona mohlala wa Paulo o ba kgothatša bjang?
14 Gaešita le ge Bakriste ba bantši bao ba lego nywageng ya bo-50 ba na le dibaka tša go dira dilo tše difsa tirelong ya Jehofa, ga se bohle ba nago le dibaka tšeo. Ba bangwe ba fokola mmeleng mola ba bangwe ba hlokometše batswadi bao ba tšofetšego goba bana ba bona. Tseba gore Jehofa o tšeela godimo selo le ge e le sefe seo o se dirago tirelong ya gagwe. Ka gona, go e na le gore o tshwenyege ka seo o sa kgonego go se dira, thabela seo o kgonago go se dira. Ela hloko mohlala wa moapostola Paulo. O be a golegilwe ka ntlong ka nywaga e mentši gomme a sa kgone go tšwela pele ka maeto a gagwe a boromiwa. Eupša nako e nngwe le e nngwe ge batho ba mo etetše, o be a bolela le bona ka Mangwalo e bile a ba matlafatša tumelong.—Dit. 28:16, 30, 31.
15. Ke ka baka la’ng Bakriste bao ba godilego ba tšeelwa godimo kudu?
15 Le gona Jehofa o tšeela godimo seo batšofadi ba ka kgonago go se dira tirelong ya gagwe. Gaešita le ge Solomone a boletše gore matšatši a thata a ge motho a fokola mmeleng ke nako e sa thabišego, Jehofa o tšeela godimo seo Bakriste bao ba tšofetšego ba se dirago go mo tumiša. (Luka 21:2-4) Diphuthego di tšeela godimo mohlala wa potego wa Bakriste ba bao e lego kgale ba hlankela Modimo.
16. Ke ditokelo dife tšeo mohlomongwe Anna yo a tšofetšego a sa kgonago go di thabela, eupša o ile a hlankela Modimo ka go dira eng?
16 Beibele e re botša gore motšofadi yo mongwe yo a bitšwago Anna o ile a tšwela pele a tumiša Jehofa ka potego go fihlela botšofading. E be e le mohlologadi wa nywaga e 84 ge Jesu a belegwa. Go bonagala a se a phela nako e telele ka mo go lekanego gore e be molatedi wa Jesu, gore a tlotšwe ka moya o mokgethwa goba gore a thabele go bolela ditaba tše dibotse tša Mmušo. Lega go le bjalo, Anna o ile a thabela go dira seo a bego a se kgona. “O be a sa ke a hlokwa tempeleng, a dira tirelo e kgethwa bošego le mosegare.” (Luka 2:36, 37) Ge moperisita a be a neela diorelo tempeleng mesong le thapama e nngwe le e nngwe, Anna o be a bokana le batho ba bantši ka lapeng la tempele a rapela ka setu mohlomongwe ka lebaka la seripa sa iri. Ge a be a bona Jesu yo a bego a sa tšwa go belegwa, o ile a thoma “go bolela ka ngwana yoo go bohle bao ba bego ba letetše tlhakodišo ya Jerusalema.”—Luka 2:38.
17. Re ka thuša bjang Bakriste bao ba tšofetšego le bao ba babjago gore ba tšee karolo borapeding bja therešo?
17 Lehono re swanetše go nyaka ditsela tša go thuša Bakriste bao ba tšofetšego goba ba babjago. Ba bangwe bao ba tlogago ba rata go ba gona dibokeng tša phuthego le dikopanong ba ka ba gona ka sewelo. Mafelong a mangwe, ka lerato diphuthego di dira ditokišetšo tša gore batšofadi bao ba theetše diboka ka mogala. Mafelong a mangwe, se se ka fo se kgonege. Lega go le bjalo, Bakriste bao ba sa kgonego go ba gona dibokeng ba ka thekga borapedi bja therešo. Ka mohlala, dithapelo tša bona di thuša gore phuthego ya Bokriste e atlege.—Bala Psalme 92:13, 14.
18, 19. (a) Ke ka baka la’ng Bakriste ba ba tšofetšego ba ka fo se lemoge gore ba a re kgothatša? (b) Ke bomang bao ba ka dirišago keletšo e rego: “Gopola Mmopi wa gago yo Mogolo”?
18 Bakriste ba ba tšofetšego ba ka fo se lemoge gore ba a re kgothatša. Ka mohlala, le ge Anna a be a botega nywaga yeo ka moka tempeleng, mohlomongwe o be a sa tsebe gore mohlala wa gagwe o be o tla kgothatša ba bangwe nywagakgolo ka morago. Taba ya gore Anna o be a rata Jehofa e begilwe ka Mangwalong. Ga go pelaelo gore le wena go rata ga gago Modimo go begilwe ka dipelong tša badumedigotee le wena. Ga go makatše ge Lentšu la Modimo le re: “Hlogo e putswa ke mphapahlogo wa botse ge e hwetšwa tseleng ya go loka”!—Die. 16:31.
19 Ka moka ga rena go na le dilo tšeo re sa kgonego go di dira tirelong ya Jehofa. Eupša anke rena bao re sa nago le matla le mafolofolo re tšeele godimo mantšu a a buduletšwego: “Gopola Mmopi wa gago yo Mogolo . . . pele go etla matšatši goba go fihla nywaga yeo ka yona o tla rego: ‘Ga ke sa e thabela.’”—Mmo. 12:1.


text:
Babadi ba Rena ba a Botšiša . . .
Na Lethabo le Ithekgile ka Lenyalo?
Na Beibele e ruta gore motho o swanetše go ba lenyalong gore a ikwe a kgotsofetše le go thaba? Ge o bala Lentšu la Modimo la mathomo, go ka bonagala eka le thekga kgopolo e bjalo. Bjang?
Go ya ka pego ya Genesi, Modimo o ile a bona ‘go se botse’ gore monna wa pele Adama a tšwele pele a dula a nnoši. Ka gona, Modimo o ile a bopa Efa gore e be “molekane” wa Adama. (Genesi 2:18) Lentšu “molekane” le bolela go lekanetša selo se itšego. Go tšwa temaneng ye, re ka no phetha ka gore motho ga a felela ge e ba a se lenyalong. Go oketša moo, dipego tše dintši tša Beibele di bontšha lenyalo e le mothopo wa ditšhegofatšo le lethabo. Pego ya Ruthe ke mohlala wa seo.
Lega go le bjalo, na ruri dipego tše bjalo di reretšwe go re ruta gore Bakriste lehono ba ka se thabe, ba kgotsofala goba ya ba ba feletšego ka ntle le gore ba be lenyalong gomme ba be le bana? Ga go bjalo le gatee. Motho yo a phethagetšego e bile a kgotsofetše yo a kilego a phela e be e le Jesu Kriste. Lega go le bjalo, o ile a dula a se a nyala go fihla lehung. Jesu, motho yo bohlale kudu yo a kilego a phela, le yena o ile a bonagatša gabotse seo “Modimo yo a thabilego,” Jehofa, a lego sona. (1 Timotheo 1:11; Johane 14:9) Jesu o re utolletše seo se ka re thabišago lefaseng le. (Mateo 5:1-12) Ga se a akaretša lenyalo lelokelelong leo.
Ka gona, na Beibele e a ikganetša tabeng ye? Le gatee. Re swanetše go lebelela lenyalo go ya ka morero wa Jehofa. Gaešita le ge a hlamile lenyalo gore e be mothopo wa lethabo, tswalano ya kgauswi le khomotšo, lenyalo ka dinako tše dingwe le ile la kgatha tema e bohlokwa go phethagatšeng dikarolo tše itšego tša thato ya gagwe. Ka mohlala, morero wa Modimo ka Adama le Efa e be e le gore “ba tswale ba ate ba tlale lefase.” (Genesi 1:28) Go Adama le Efa, go be go se yo a ka kgonago go phethagatša morero wa Modimo wo o boletšwego a nnoši. Go e na le moo, ba be ba hlokana, e bile ba be ba tlatšana ka kgopolo ka tsela e kgethegilego.
Ka mo go swanago, Jehofa o be a na le morero o kgethegilego wo o akaretšago lenyalo le bophelo bja lapa ge a be a dirišana le setšhaba sa Isiraele sa lefaseng. O be a nyaka gore setšhaba sa gagwe se ate e le gore se se ke sa fenywa ke manaba a sona. E bile o be a rerile gore leloko la Juda le tšweletše Mesia, yo a bego a tla phološa moloko wo o botegago wa batho go ditlamorago tša sebe le lehu. (Genesi 49:10) Ka gona, basadi ba ba botegago ba Isiraele ba be ba lebelela lenyalo le bana e le tokelo e kgethegilego, e bile ba be ba bona e le mo go lešago dihlong le mo go nyamišago ge ba be ba sa kgone go dira bjalo.
Ka gona go thwe’ng ka lehono? Na molao wa Modimo wa bogologolo wa go ‘tlatša lefase’ o sa dutše o tlama Bakriste bao ba phelago polaneteng ye ya leemaema gore ba tsene lenyalong le go ba le bana? Aowa. (Mateo 19:10-12) Le gona Modimo lehono ga a sa nyaka go šireletša le go kgonthišetša lešika la Mesia goba go šireletša setšhaba seo Mophološi a tlago go belegelwa go sona. Ka gona Bakriste ba swanetše go lebelela bjang lenyalo le go se be lenyalong?
Ke therešo gore maemo ao ka bobedi a ka lebelelwa e le dimpho tše di tšwago go Modimo. Bjale ka ge o tseba, mpho yeo e lego e botse go yo mongwe e ka no se be botse go yo mongwe. Lenyalo ke thulaganyo e kgethwa yeo e tlišago lerato, bogwera le metheo e tsepamego ya lapa. Ka dinako tše dingwe Beibele e bolela gabotse gore bao ba tsenago lenyalong lefaseng le le sa phethagalago ba tla lebeletšana le mathata goba “tlaišego nameng.” Jehofa ga a lebelele go se be lenyalong e le sebaki sa dihlong goba manyami. Go e na le moo, Lentšu la gagwe le bolela gore go se be lenyalong go na le mehola e itšego go phala go ba lenyalong.—1 Bakorinthe 7:28, 32-35.
Ka gona, Beibele e nea pono e lekalekanego ka lenyalo le go se be lenyalong. Jehofa, yena Mohlami wa lenyalo le lapa, o nyaka gore bahlanka ba gagwe ka moka ba thabe le go kgotsofala, go sa šetšwe gore ba lenyalong goba go se bjalo.


text:
Thabela Mehola ya go Nea
“PESE ye e ka tloga, eupša monna yo wa mo-China a šale!” Se ke seo Alexandra a kwelego se bolelwa ge a be a dutše ka peseng, a letetše go tshela mollwane magareng ga dinaga tše pedi tša Amerika Borwa. O ile a fologa gore a yo bona gore go direga eng gomme a hwetša lesogana la mo-China leo le bego le leka go hlalosetša mohlapetši wa mollwaneng mathata a lona eupša le paledišwa ke go se tsebe Sepaniši gabotse. Ka ge Alexandra e be e le setho sa phuthego ya Dihlatse tša Jehofa yeo e bolelago se-China, o ile a ithaopela go ba toloki gore a ba thuše.
Lesogana le ile la hlalosa gore ke lona modudi yo a lego molaong eupša le be le utsweditšwe mangwalo a lona le tšhelete. Mathomong mohlapetši o be a sa kgolwe taba ye e bile a naganela gore Alexandra ke o mongwe wa ba go gweba ka batho. Mafelelong, mohlapetši o ile a kgolwa tlhaloso ya lesogana leo le bego le le tlalelong, eupša le ile la swanelwa ke go lefa kotlo ya go se be le mangwalo a swanetšego. Ka ge le be le se na tšhelete, Alexandra o ile a ithaopela go le adima R280.00. Lesogana leo le be le sa tsebe gore le leboge Alexandra bjang gomme la re le tla mmušetša tšhelete ya ka godimo ga R280.00. Alexandra o ile a le hlalosetša gore o be a sa nyake moputso; o be a thabela go thuša ka ge a be a bona seo e le se se swanetšego. O ile a nea lesogana leo dikgatišo tšeo di bolelago ka Beibele a ba a le kgothaletša gore le ithute Beibele le Dihlatse tša Jehofa.
Go a thabiša go kwa ka ditiro tša go swarwa gabotse ga batho bao ba sa tsebjego. Le gona, ditiro tša go swana le tše di dirwa ke batho ba madumedi ka moka le bao e sego badumedi. Na o be o ka ikemišetša go thuša ka tsela yeo ya go ikgafa? Potšišo yeo ke e bohlokwa ka baka la gore Jesu o itše: “Go na le lethabo le legolo go neeng go feta go amogeleng.” (Ditiro 20:35) Boramahlale le bona ba kgahlegela taba ye ka gore banyakišiši ba hweditše gore go nea go a go hola. Anke re boneng gore seo se bjalo ka ditsela dife.
“MONEI YO A NEAGO KA GO HLALALA”
Go bonagala go nea le go thaba go le bjalo ka monwana le lenala. Moapostola Paulo o ngwadile gore “Modimo o rata monei yo a neago ka go hlalala.” O be a bolela ka Bakriste bao ba ilego ba neela go tšwa pelong gore ba thuše badumedigotee le bona nakong ya tlalelo. (2 Bakorinthe 8:4; 9:7) Paulo o be a sa bolele gore ba ile ba nea ka gobane ba thabile. Therešo ke gore
Ge e le gabotse, go ya ka nyakišišo e nngwe, go nea go “kgoma dikarolo tše dingwe tša bjoko tšeo di tswalanywago le lethabo, go dirišana gabotse le batho, go tshepa ba bangwe gomme go dira gore motho a ikwe gabotse.” Nyakišišo e nngwe e hweditše gore “go nea motho tšhelete go dira gore monei a thabe kudu go feta ge nkabe a ile a e dirišetša go ithekela dilo.”
Na o kile wa nagana gore ka baka la maemo a gago, o ka se kgone go dira mo gontši? Therešo ke gore yo mongwe le yo mongwe a ka thabela go ba “monei yo a neago ka go hlalala.” Ge tšhelete e newa ka maikemišetšo a mabotse, ga se gore e swanetše go ba e ntši. Hlatse e nngwe ya Jehofa e rometše molaetša le moneelo go bagatiši ba makasine wo. E re: “Mengwaga ye ka moka ke be ke sa kgone neela ka tšhelete e ntši Holong ya Mmušo.” Lega go le bjalo, Hlatse yeo e okeditše ka gore: “Jehofa Modimo o nneile go feta kamoo ke neetšego ka gona. . . . Ke a le leboga ge le dirile gore go kgonege gore ke neele ka mpho ye
Ke therešo gore ga se tšhelete feela yeo motho a ka e neago. Go na le ditsela tše dintši tša go nea.
GO NEA GO THUŠA GORE O PHELE GABOTSE MMELENG
Beibele e re: “Motho yo botho o šetša moya wa gagwe, eupša motho yo sehlogo o itira molahlwa.” (Diema 11:17) Batho ba botho ba nea ka pelo ka moka gomme ba ikemišeditše go ikgafa
Dinyakišišo di bontšha gore bao ba ithaopelago go thuša ba bangwe ba hweditšwe ba sa tshwenywe kudu ke dihlabi le go gateletšega monaganong. Ba bantši ba bona ba phela gabotse mmeleng. Go nea go tšwa pelong go bile go dira gore bao ba nago le malwetši a sa alafegego, a bjalo ka multiple sclerosis goba HIV ba ikwe ba le kaone. Go bontšhitšwe gape gore gaešita le bao ba tlogelago bjala e bile ba thuša ba bangwe, ga ba gateletšege kudu monaganong gomme ba ka kaonefatša gore ba se boele mokgweng wa bona wa go nwa bjala.
Ge e le mabapi le go bontšha gore se se bakwa ke eng, go šišinywa gore “kwelobohloko le botho di dira gore motho a se be le maikwelo a fošagetšego.” Go nea go ka fokotša kgateletšego le kgatelelo ya madi. Le gona maswao a kgateletšego ya monagano a be a fela ka pela ge batho bao ba hlokofaletšwego ke balekane ba be ba ithaopela go thuša ba bangwe.
Ga go na pelaelo ka taba ye. Go nea go a go hola.
GO NEA GO A FETELA
Jesu o kgothaleditše balatedi ba gagwe gore: “Tlwaelang go fa gomme batho ba tla le fa. Ba tla le tšhelela memenong ya diaparo tša lena kelo e botse, yeo e katetšwego, yeo e hlokgoseditšwego le ya go falala. Gobane kelo yeo le elago ka yona, le lena ba tla le elela ka yona.” (Luka 6:38) Ge o nea, gantši batho ba leboga seo o ba neago sona gomme le bona e ba bao ba neago. Ka gona, go nea go kgothaletša tirišano le segwera.
Banyakišiši bao ba ithutago ka tirišano ya batho ba lemogile gore “batho bao ba dulago ba bontšha botho ba thuša ba bangwe gore le bona ba dire seo.” Ge e le gabotse, “go fo bala ka ditiro tše botho tšeo di sa tlwaelegago go dira gore batho ba be botho le go feta.” Ka gona, go ya ka nyakišišo e nngwe, “motho yo mongwe le yo mongwe setšhabeng a ka thuša batho ba bantši goba ba makgolo bao ba bangwe ba bona a sa ba tsebego le bao a sa kago a gahlana le bona.” Ka mantšu a mangwe, tiro e tee e botho e ka fetela bathong ba sa swanego setšhabeng ka moka. Na o ka se thabele go phela setšhabeng se bjalo? Go tla ba le mehola e mentši ge e ba batho ba bantši ba ka tlwaela go nea.
Kanegelo e nngwe yeo e bontšhago mafelelo a mabotse ke ya kua Florida, U.S.A. Sehlopha sa Dihlatse tša Jehofa se ile sa ithaopela go thuša modirong wa tlhakodišo ka morago ga tshenyo yeo e bakilwego ke ledimo le legolo. Ge sehlopha se be se letetše ditlabakelo tša go lokiša ntlo yeo se bego se swanetše go e lokiša, se ile sa lemoga gore legora la moagišani le be le senyegile gomme sa ithaopela go le lokiša. Moagišani yoo ka morago o ile a ngwalela ntlongkgolo ya Dihlatse tša Jehofa lengwalo leo le rego: “Ke tla dula ke leboga. Ke thoma go kopana le batho ba botho ka tsela ye.” Tebogo e mo tutueditše gore a romele moneelo o tšwago pelong gore o dirišetšwe go seo a se bitšago mošomo o kgahlišago wa Dihlatse.
EKIŠA YO E LEGO MOHLALA O MOGOLO WA GO NEA
Selo seo se kgahlišago seo se hweditšwego nyakišišong ya boramahlale ke gore “go bonagala batho ka tlhago ba tutueletšega go thuša ba bangwe.” Nyakišišo yeo e re bana “ba bontšha botho gaešita le pele ba ka ithuta go bolela.” Ka baka la’ng? Beibele e nea karabo ge e re batho ba bopilwe “ka go swantšha ka yena Modimo,” e lego seo se bolelago gore, ba na le dika tše di swanago le tša Modimo.
Go nea ke seka se sengwe seo se kgahlišago seo Mmopi wa rena e lego Jehofa Modimo, a nago le sona. O re neile bophelo le dilo ka moka tšeo re di hlokago gore re thabe. (Ditiro 14:17; 17:26-28) Re ka tlwaelana le Tatago rena wa legodimong le merero ya gagwe e kgahlišago ka rena ka go ithuta Lentšu la gagwe, Beibele. Yona puku yeo e hlalosa gore Modimo o dirile tokišetšo ya gore re tle re thabe nakong e tlago. * (1 Johane 4:9, 10) Ka ge Jehofa Modimo e le mothopo wa go nea, gomme wena o bopilwe ka seswantšho sa Modimo, ga go makatše gore go nea
Na o sa gopola Alexandra yo go boletšwego ka yena mathomong a sehlogo se? Kanegelo ya gagwe e feleleditše bjang? Le ge monamedigotee le yena peseng a ile a bolela gore o be a lahlile tšhelete ya gagwe, lesogana leo a le thušitšego le ile la ikgokaganya le bagwera ba lona ba motseng o latelago wo pese e ilego ya ema go wona, gomme la lefa sekoloto sa R280.00 ka pejana. Godimo ga moo, lesogana leo le ile la diriša tšhišinyo yeo Alexandra a le neilego yona gomme la thoma go ithuta Beibele. Alexandra o ile a thabela go kopana le lesogana leo gape ka morago ga dikgwedi tše tharo kopanong ya Dihlatse tša Jehofa ya leleme la se-China kua Peru. E le ge lesogana leo le leboga seo Alexandra a le diretšego sona, le ile la mo laletša gotee le bao ba bego ba tlile le yena kopanong gore ba ye lebenkeleng la lona la go jela.
Go nea le go thuša ba bangwe go tliša lethabo le legolo. Godimo ga moo, ge o dutše o dira bjalo, o thuša batho gore ba tsebe gakaone Mothopo wa dimpho tšohle tše dibotse e lego Jehofa Modimo! (Jakobo 1:17) Na o thabela mehola ya go nea mo go bjalo?
^ par. 21 Bakeng sa tsebišo e oketšegilego, bona puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa e bile e hwetšagala Inthaneteng go www.jw.org/nso. Lebelela ka tlase ga DIKGATIŠO > DIPUKU LE DIPOROUTŠHA.


text:
Translation of continue in Northern Sotho
continue
hlwa
verbcontinued, continuing
1hlwahlwehlwelaehlwa‘The police did not continue asking questions’ — Maphodisa ga a ka a hlwa a sa botšiša dipotšišo‘We don't want you to continue bothering this poor old woman with your children’ — Ga re nyake gore o hlwe o tshwenya mokgekolo yo wa batho ka bana ba gago
2iša peletšwela peletšwetša pele‘Mokgaetši will continue her studies next year’ — Mokgaetši o tla tšwetša dithuto tša gagwe pele išago‘Mabina continued, asking him why he ran away’ — Mabina o tšwetše pele go mmotšiša gore o be a tšhabela eng


text:
Ba Nyaka go Šoma ba sa Patelwe
Nywageng ya ka godimo ga e 28 e fetilego, Dihlatse tša Jehofa tše di fetago tše 11 000 di ile tša tlogela magae a tšona gaešita le dinaga tša gabo tšona go yo thuša ka modiro wa go aga dinageng tše 120. Ka mehla, Dihlatse tše ka moka di ile tša diriša bokgoni le matla a tšona ntle le kgapeletšo, di sa patelwe.
Ba bantši ba ile ba itefelela dinamelwa gore ba fihle moo go agwago. Ba bangwe ba ile ba šoma ka matšatši a bona a go khutša. Ba bangwe ba ile ba kgopela mešomong ya bona gore ba se šome ka nako e itšego gomme ba ile ba fokoletšwa tšheletše e ntši ya mogolo.
Ba be ba sa gapeletšwe ke motho go dira seo, eupša ba ile ba ikgafa ka go rata gore ba tšwetše pele boboledi bja lefaseng ka bophara bja ditaba tše dibotse tša Mmušo. (Mateo 24:14) Ba agile diofisi, meago ya bodulo le mafelo a go gatiša Dibeibele le dikgatišo tšeo di theilwego Beibeleng. Dihlatse tša Jehofa gape di agile Diholo tša Kopano tšeo di nago le ditulo tše di fihlago go 10 000 le Diholo tša Mmušo tše di nago le ditulo tše di ka fihlago go 300.
Modiro wo o sa tšwela pele. Ge bašomi ba fihla moo go agwago gona, ofisi ya lekala ya lefelong leo e ba nyakela madulo, dijo, moo ba ka hlatswago diaparo le dilo tše dingwe tšeo ba ka di hlokago letšatši le letšatši. Dihlatse tša lefelong leo le tšona di tšea karolo ka lethabo modirong wa go aga.
Ka 1985, go ile gwa hlongwa lenaneo la go aga la ditšhabatšhaba go rulaganya le go laola modiro wo. E le gore ba tšee karolo modirong wo, baithaopi e swanetše go ba Dihlatse tša Jehofa tšeo di lego magareng ga nywaga e 19 le e 55 gomme ba tseba bonyenyane mošomo o tee wa go aga. Gantši kabelo ye e ka tšea dibeke tše pedi go iša go dikgwedi tše tharo, eupša tše dingwe di ka gagabela go ngwaga goba go feta moo.
Basadi ba baagi ba ba tlwaeditšwe mešomo e bjalo ka go tšhumelela ditšhipi tše di tiilego tša marulelo, go tsenya dithaele goba go gohla leboto le go le penta. Ba bangwe ba thuša ka go direla bašomi dijo goba go ba hlwekišetša mafelo a bodulo.
Ge baithaopi ba boela magaeng a bona, ba bangwe ba ngwala mangwalo go leboga gore ba ile ba kgopelwa gore ba tle ba šome. Banyalani ba bangwe ba ngwadile gore: “Re rata go le leboga kudu ka tokelo yeo re bilego le yona ya go šoma lekaleng la Budapest. Dihlatse tša Hungary di be di re rata kudu e bile di leboga seo re se dirago! Go laelana le bona ka morago ga go ba le bona kgwedi ka moka go be go le thata. Eupša re a tseba gore gantši go kgaogana ga go bose! Re holofela gore re tla ba le bona gape nakong e tlago. Re ka se tsoge re lebetše dikgwedi tšeo re di feditšego re le kabelong e nngwe le e nngwe.”


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Dikoronika 3:1-17
3 Mafelelong Solomone a thoma go aga ntlo ya Jehofa+ kua Jerusalema Thabeng ya Moria,+ e lego moo Jehofa a ilego a iponagatša go Dafida tatagwe,+ lefelong leo Dafida a bego a le lokišitše kua seboeng sa Oronani+ wa Mojebusi.2 A thoma go aga kgweding ya bobedi ka letšatši la bobedi, ngwageng wa bone wa pušo ya gagwe.+3 Solomone o ile a thea motheo wo bakeng sa go aga ntlo ya Modimo wa therešo, botelele bja wona bjo bo elwago ka dikubiti* go ya ka dikelo tša pele e be e le dikubiti tše masometshela gomme bophara bja wona e le dikubiti tše masomepedi.+4 Ge o eme ka lehlakoreng la botelele bja ntlo, mathudi+ lehlakoreng la bophara bja ntlo e be e le dikubiti tše masomepedi gomme bophagamo bja ona e le dikubiti tše lekgolo-masomepedi (120); ka gare a a manega ka gauta e sekilego.5 Ntlo e kgolo+ a e apeša kota ya mojunipere, ka morago a e manega ka gauta e botse,+ ke moka godimo ga yona a bea diswantšho tša mepalema+ le diketane.+6 A buša a manega ntlo yeo ka leswika la bohlokwa e le go e botsefatša;+ gauta+ yeo e be e le gauta e tšwago nageng ya gauta.*7 Ke moka a manega ntlo yeo, dikota, direpodi, maboto a yona le mejako ya yona ka gauta;+ a ba a gwara diswantšho tša bakerubi mabotong.+8 A dira ntlo ya Sekgethwakgethwa;+ botelele bja yona bo be bo lekana le bophara bja tempele, e le dikubiti tše masomepedi, le bophara bja yona e le dikubiti tše masomepedi;+ ke moka a e manega ka gauta e botse ya ditalente* tše makgolotshela.9 Boima bja dipikiri+ e be e le dishekele* tša gauta tše masomehlano; o ile a manega diphapoši tša ka godimo ka gauta.10 Ke moka ka ntlong ya Sekgethwakgethwa a bopa diswantšho tša bakerubi ba babedi+ a di manega ka gauta.+11 Ge e le maphego a bakerubi+ bao, botelele bja ona a le ka moka e be e le dikubiti tše masomepedi, gomme lephego le letee la dikubiti tše hlano le be le kgwatha lebotong la ntlo, mola le lengwe la dikubiti tše hlano le be le kgwatha la mokerubi+ yo mongwe.12 Lephego la mokerubi yo mongwe gape la dikubiti tše hlano le be le kgwatha lebotong la ntlo, mola le lengwe la dikubiti tše hlano le be le kgwatha la mokerubi+ yo mongwe.13 Botelele bja maphego a bakerubi ba ge a phurolotšwe e be e le dikubiti tše masomepedi; ba be ba eme ka maoto gomme difahlego tša bona di lebeletše ka gare.14 A dira le seširo+ ka tlhale e talalerata,+ boya bjo bo tailwego ka mmala wa bophepolo bjo bohwibidu, ka tlhale e khwibidu le lešela le lebotse, gomme a loga diswantšho tša bakerubi godimo ga sona.+15 Ke moka ka pele ga ntlo a dira dikokwane tše pedi+ tša botelele bja dikubiti tše masometharo-hlano gomme hlogwana+ yeo e bego e le godimo ga kokwane e nngwe le e nngwe e be e le dikubiti tše hlano.16 A dira le diketane+ a di lekeletša go swana le dipheta a di bea godimo ga dihlogwana tša dikokwane, a ba a dira le diswantšho tša digarenate+ tše lekgolo a di bea godimo ga diketane.17 A hloma dikokwane tšeo ka pele ga tempele, a hloma e nngwe ka go le letona gomme e nngwe ka go le letshadi, ka morago ga moo a reela ya ka go le letona leina a re ke Jakine gomme ya ka go le letshadi a re ke Boase.+
Mengwalo ya tlase
^ “Kubiti e tee” e lekana le disenthimithara tše 44,5.


text:
Go Thwe’ng ge e ba Batswadi ba ka ba Hlalana?
Seo o ka se dirago
Bolela ka dilo tšeo di go tshwenyago. Botša batswadi ba gago kamoo o nyamilego goba o gakanegilego ka gona. Mohlomongwe ba tla kgona go go hlalosetša seo se diregago, ka go re’alo seo sa fokotša go tshwenyega ga gago.
Ge e ba batswadi ba gago ba sa kgone go go nea thekgo yeo o e nyakago, o ka kgona go bolela le mogwera yo a godilego tsebong wa mo ntšhetša sa mafahleng.—Diema 17:17.
Go feta tšohle, o ka theetšwa ke Tatago wa legodimong, yena “
Mokwi wa thapelo.” (Psalme 65:2) Mo tšhollele seo se lego ka pelong ya gago, ‘
ka gobane o a go hlokomela.’—1 Petro 5:7.
Seo o sa swanelago go se dira
O se ke wa boloka sekgopi. Daniel yoo batswadi ba gagwe ba ilego ba hlalana ge a be a na le nywaga e šupago o re: “
Batswadi ba ka ba be ba na le boithati. Ruri ga se ba ka ba nagana ka rena le kamoo seo ba se dirilego se bego se tla re kgoma ka gona.”
Daniel a ka be a ile a welwa ke kotsi efe ge nkabe a ile a gana go kgaotša go befelwa le go boloka sekgopi?—Go go thuša go hwetša karabo: Bala Diema 29:22.
Ke ka baka la’ng e ka ba mo gobotse gore Daniel a leke go lebalela batswadi ba gagwe bakeng sa bohloko bjoo ba mo kwešitšego bjona?—Go go thuša go hwetša karabo: Bala Baefeso 4:31, 32.
Phema mekgwa yeo e tlago go go gobatša. Denny o gopola gore: “
Ke be ke se ka thaba e bile ke gateletšegile ge batswadi ba ka ba be ba hlalana. Ke ile ka thoma go ba le mathata sekolong gomme ngwageng o mongwe ka se ke ka atlega dithutong tša ka. Ka morago ga moo ... ka fetoga rametlae wa ka klaseng ka ba ka lwa le batho ba bantši.”
O nagana gore Denny o be a leka go dira’ng ka go ba rametlae wa ka klaseng goba ka go ba ntwadumela?
Molao wa motheo wo o lego go Bagalatia 6:7 o ka thuša bjang batho ba go swana le bo Denny gore ba pheme mekgwa yeo e ka ba gobatšago?
Go gobala maikwelong go tšea nako go fola. Lega go le bjalo, ge bophelo bja gago bo thoma go boela sekeng, o tla thoma go ikwa gabotse gape.


text:
Translation of use in Northern Sotho
use
diriša
verbused, using, uses
1dirišašomiša‘Use clean water when cooking’ — Diriša meetse a go hlweka ge o apea‘May I use your toilet?’ — Na nka šomiša ntlwana ya lena ya boithomelo?‘Was appropriate language used by the speaker?’ — Naa seboledi se dirišitše polelo ya maleba?‘I told my mother that I had used all the money she had given me’ — Ke boditše mma gore ke šomišitše tšhelete yeo a mphilego ka moka ga yona
nounPlural uses
1mohola‘Do you see that electricity is of great use?’ — Le a bona gore mohlagase o na le mohola wo montši?
2tirišo‘We must tell our children that the use of drugs is dangerous’ — Re swanetše go botša bana ba rena gore tirišo ya diokobatši e kotsi
3tšhomišo‘Answer these questions with regard to the use of language in this article’ — Fetola dipotšišo tše mabapi le tšhomišo ya polelo mo taodišong ye


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 57:1-11
Go moopediši. Modumo wa koša e rego: “O se ke wa senya.” Psalme ya Dafida. Miktame. Nakong ya ge a be a tšhaba ka baka la Saulo, a tsena ka leweng.+57 Nkgaugele, hle Modimo, nkgaugele,+Gobane moya wa ka o tšhabetše go wena;+Ke tšhabela moriting wa maphego a gago go fihlela ge mathata a ka a feta.+2 Ke bitša Modimo Yo Godimodimo, Modimo wa therešo yo a a fedišago ka baka la ka.+3 O tla romela thušo go tšwa legodimong gomme a mphološa.+O tla gakantšha yo a ntomago.+Seʹlah.Modimo o tla romela botho bja gagwe le therešo ya gagwe.+4 Moya wa ka o gare ga ditau;+Ke robala gare ga dibata tše di jago batho, tšeo e lego bana ba batho,Bao meno a bona e lego marumo le mesebe,+Le bao leleme la bona e lego tšhoša e bogale.+5 Anke o phagamišetšwe ka godimo ga magodimo, wena Modimo;+Anke letago la gago le be ka godimo ga lefase ka moka.+6 Ba theile dikgato tša ka ka lokwa;+Moya wa ka o imetšwe.+Ba epile moreo pele ga ka;Bona ba wetše ka gare ga wona.+Seʹlah.7 Modimo, pelo ya ka e tiile,+Pelo ya ka e tiile.Ke tla go opelela koša.+8 Phafoga wena pelo* ya ka;+Phafoga wena kwadi; le wena harepa.+Ke tla phafoša masa.9 Wena Jehofa, ke tla go reta gare ga merafo;+Ke tla go opelela gare ga ditšhaba.+10 Gobane botho bja gago ke bjo bogolo go fihla magodimong,+Gomme therešo ya gago ke e kgolo go fihla leratadimeng.+11 Anke o phagamišetšwe ka godimo ga magodimo, wena Modimo;+Anke letago la gago le be ka godimo ga lefase ka moka.


text:
MOROKAMI No. 4 2016 | Kanegelo ya go Phologa ga BEIBELE
Mengwaga kgolo e fetilego, ditšhošetšo tša mehuta ka moka nkabe di sentše Beibele goba molaetša wa yona. Ke ka baka la eng go phologa ga yona go le bohlokwa?
TABA YA LETLAKALA LA KA NTLE
Kanegelo e Bohlokwa
Ga go na puku e nngwe yeo e ilego ya tutuetša ditumelo tša batho ba bantši kudu ka nako e telele gakaakaa. Eupša na Beibele e ka botwa?
TABA YA LETLAKALA LA KA NTLE
Beibele e Phologile go Bola
Bangwadi le bangwalolodi ba Beibele ba be ba ngwala molaetša wa Beibele godimo ga phaphirase le letlalo la go ngwalela. Dingwalwa tšeo tša kgale di phologile bjang go fihla mehleng ya rena?
TABA YA LETLAKALA LA KA NTLE
Beibele e Phologile Kganetšo
Baetapele ba tša dipolotiki le ba bodumedi ba lekile go thibela batho go ba le Beibele, go e fetolela, goba go e tšweletša. Ga go yo a phomeletšego.
TABA YA LETLAKALA LA KA NTLE
Beibele e Phologile Maiteko a go Fetošwa ga Molaetša wa Yona
Batho ba bangwe ba go se botege ba lekile go fetoša molaetša wa Beibele. Maiteko a bona a ile a bonwa bjang le go thibelwa?
TABA YA LETLAKALA LA KA NTLE
Lebaka Leo ka Lona Beibele e Phologilego
Ke eng seo se kgethegilego ka puku ye?
Na o be o Tseba?
Ke eng seo se bego se sa tlwaelega ka tsela yeo Jesu a bego a swara balephera ka yona? Baetapele ba bodumedi bja Sejuda ba be ba dumelela tlhalo ka tlase ga mabaka afe?
Na Lefase Leo le se Nago Bošoro le ka ba Gona?
Batho ba thušitšwe go tlogela ditsela tša bona tša bošoro. Seo se ba thušitšego se ka thuša le ba bangwe.
BEIBELE E FETOŠA MAPHELO
Ke Paletšwe Gantši Pele Nka Atlega
Monna yo mongwe o ile a fenya bjang temalelo ya go bogela diswantšho tša batho ba sa aparago gomme a ba le khutšo ya monagano?
Na o Ikemišeditše go Bapiša Ditumelo tša Gago le Beibele
Madumedi a dikete a Bokriste a arogantšwe ke go thulana ga ditumelo le dipono tšeo di sa swanego. Ka gona o ka tseba bjang motho yo a rutago therešo?
Beibele e Re’ng?
Na Modimo a ka ba a diriša mokgatlo wa bodumedi go gogela batho go yena?
Dihlogo tše Dingwe tša Inthaneteng
Na Beibele e tšwa go Modimo?
Bangwadi ba bantši ba Beibele ba bontšhitše gore seo ba se ngwadilego se tšwa go Modimo. Ka baka la’ng?


text:
Setswana
Setswana se bolelwa Afrika Borwa le Botswana. Setswana ke polelo ya semmušo ya Botswana, mola ka go Afrika Borwa e le ye nngwe ya dipolelo tše lesometee tša semmušo.
Badudi ba mmalwa ba Zimbabwe le Namibia ba bolela Setswana. Setswana se bolelwa ke batho ba e ka bago dimilione tše nne.
Peleng ka nako ya kgethollo ka go Afrika Borwa, go be go na le nagana yeo e bitšwago Bophuthatswana yeo e bego e theilwe go ba naga ya batho bao ba bolelago Setswana.
Setswana ka gare Afrika Borwa[lokiša | edit source]
Palo ya batho ya 2011 ya Afrika Borwa e bontšha se:


text:
APRIL 22, 2014
RUSSIA
Badudi ba Russia ba Lebane le Molato wa Bosenyi ka Baka la Tumelo ya Bona
Molatong wo wa moswananoši go Russia ya mehleng yeno, Dihlatse tša Jehofa * tše 16 tšeo di lego Taganrog kua Russia di pharwa ka molato wa bosenyi ka ge di bokana go dira mediro ya tšona ya bodumedi. * Ge e ba di ka bonwa molato, di ka lefišwa diranta tše ka bago tše 100 000 goba maemong a mangwe tša golegwa mengwaga e ka bago e seswai. Dihlatse tše tše 16 di laetšwe gore di se tloge Taganrog go fihlela ge kgoro ya tsheko e dira phetho.
Go gatelelwa ga Dihlatse tša Jehofa kua Taganrog go thomile ka June 2008 ge Motšhotšhisi wa Kgoro ya Tsheko ya Selete ya Rostov a be a dira kgopelo ya go tswalela le go thibela Mokgatlo wa Bodumedi wa Dihlatse tša Jehofa kua Taganrog. Le gona o boletše gore dipuku le dipukwana tšeo di gatišitšwego ke Dihlatse tša Jehofa di bontšha go fišegela bodumedi. Kgoro ya tsheko yeo e bego e swere molato woo e ile ya dumela kgopelo ya motšhotšhisi, ke moka ka December 8, 2009 Kgorokgolo ya Tsheko ya Mmušo wa Russia e ile ya dumelelana le phetho yeo.
Ka morago ga gore Kgorokgolo ya Tsheko e dire phetho ye, balaodi ba mmušo ba lefelong leo ba ile ba tswalela Holo ya Mmušo (ntlo ya borapedi) ya Dihlatse tša Jehofa kua Taganrog, ba gapeletša Dihlatse gore di bokane magaeng a tšona. Kgoro ya tsheko e ile ya ba ya laela balaodi ba mmušo gore ba akaretše dipuku le dipukwana tše 34 tša Dihlatse tša Jehofa Lelokelelong la Dilo Tšeo di Bontšhago go Fišegela Bodumedi ka mo go Feteletšego. Dihlatse tša Jehofa di ile tša lwantšhana le diphetho tše gomme tša nyaka gore Kgoro ya Tsheko ya Yuropa ya Ditokelo tša Batho e dire toka.
Balaodi ba mmušo wa Taganrog ba ile ba diriša maemo a gore ba tlaiše Dihlatse. Ka 2011, maphodisa a ile a šwahlela magae a 19 a Dihlatse go thoma ka 6:00 mesong, a tsoša malapa go akaretša le batšofadi le bana gomme a phuruphutša ka diiri tše 8 go iša go tše 11 a nyaka dipuku tšeo go thwego di fišegela bodumedi. Maphodisa a ile a tšea dipuku le dipukwana ka moka le dilo tše dingwe tša Dihlatse tše. Balaodi ba mmušo ba ile ba gatiša ka sephiring ditirelo tša bodumedi le batho bao ba bego ba le gona ka maiteko a go ba bea molato. Ditiragalo tša kua Taganrog e bile mathomo a lesolo leo le thekgwago ke mmušo la go tlaiša le go swara Dihlatse tša Jehofa gampe nageng ka moka ya Russia. *
Bodumedi bja Dihlatse tša Jehofa bo tsebja lefaseng ka bophara. Molao wa Motheo wa Russia le Tumelelano ya Yuropa ya Ditokelo tša Batho di kgonthišetša tokologo ya bodumedi. Lefaseng ka bophara dikgoro tše phagamego tša ditsheko di kgonthišeditše gore Dihlatse tša Jehofa le tšona di swanetše go ba le tokelo ye. Lega go le bjalo, bahlankedi ba mmušo kua Taganrog ba nagana gore Dihlatse ga di swanelwe ke tokelo ye.
Tsheko ya molato wa bosenyi e sa tšwela pele gomme go letetšwe gore phetho e dirwe ka May ka morago ga ge kgoro ya tsheko e hlahlobile molato wo. Ge e ba kgoro ya tsheko e dira phetho ya go golega Dihlatse tše tše 16, gona se se tla bea tokologo ya Dihlatse tša Jehofa tše di fetago tše 800 kotsing kua Taganrog. Le gona e ka ba mohlala wa melato yeo e fegilwego ya Dihlatse tšeo di lego dileteng tše dingwe tša Russia.
Grigory Martynov, mmoleledi wa Dihlatse tša Jehofa kua Russia, o itše: “Go šitiša ga mmušo tokologo ya bodumedi ga go hlokagale. Dihlatse tša Jehofa ga di kotsi setšhabeng e bile ga di bee tšhireletšego ya Mmušo wa Russia kotsing. Tlaišo ye le go swarwa gampe di direga feela ka gobane ke Dihlatse tša Jehofa.”
^ ser. 2 Hlokomela gore ke feela ba 10 go ba 16 bao ba tšweletšego seswantšhong sa ka godimo.
^ ser. 2 Balaodi ba mmušo wa Russia ba ile ba tliša ditatofatšo kgahlanong le Dihlatse tše 16 ka 2012 go ya ka Karolo 282.2(1) le (2) ya Criminal Code of the Russian Federation, yeo e ka ahlolelago motho mengwaga e ka bago e meraro. Bagolo ba bane ba phuthego le bona ba ile ba latofatšwa go ya ka Karolo 150(4) ya Criminal Code, yeo go yona motho a ka golegwago mengwaga e mehlano go iša go e seswai.
^ ser. 5 Ga e sa le go tloga ka December 8, 2009, phethong yeo e dirilwego ke Kgorokgolo ya Tsheko ya Mmušo wa Russia, maphodisa a ile a golega Dihlatse tše di fetago tše 1 600, gomme a thibela dipuku le dipukwana tše fetago tše 70 tša bodumedi tšeo go thwego di fišegela bodumedi ka mo go feteletšego, a šwahlela le go phuruphutša magae a Dihlatse a fetago a 171 go akaretša le mafelo a borapedi, ke moka a šitiša ditirelo tše 69 tša bodumedi.


text:
MOROKAMI No. 5 2016 | O ka Hwetša Kae Khomotšo?
Ka moka re nyaka khomotšo, kudukudu dinakong tša mathata. Lelokelelong le la dihlogo go hlaloswa ka moo Modimo a neago khomotšo go batho bao ba lebeletšanego le mathata le diteko.
TABA YA LETLAKALA LA KA NTLE
Ka Moka re Nyaka go Homotšwa
O ka hwetša khomotšo kae ge o lebeletšane le manyami a go hwelwa goba mathata a tša maphelo, lenyalo goba mathata a mošomo?
TABA YA LETLAKALA LA KA NTLE
Kamoo Modimo a Neago Khomotšo
Mekgwa e mene yeo e ka thušago bao ba gateletšegile.
TABA YA LETLAKALA LA KA NTLE
Khomotšo Dinakong tša Mathata
Kamoo batho ba ilego ba hwetša thušo ge ba be ba tloga ba e hloka.
EKIŠA TUMELO YA BONA
“Ntwa ke ya Jehofa”
Ke eng seo se thušitšego Dafida go fenya Goliata? Re ka ithuta’ng kanegelong ya Dafida?
Na Dafida o Ile a lwa le Goliata
—e le ka Kgonthe?
Baswaya diphošo ba bangwe ba belaela ge eba taba ye e le therešo. Na ba nepile ka go dira bjalo?
BEIBELE E FETOŠA MAPHELO
Ke be ke Dula ke Galefile e Bile ke le yo Šoro
Ke eng seo se dirilego gore ntwadumela wa kua Mexico a nyake go fetoša semelo sa gagwe?
Beibele e Re’ng?
Batho ba na le dikgopolo tše di sa swanego ka Mmušo wa Modimo. Ka gona, ke eng seo ge e le gabotse Mangwalo a se rutago ka wona?
Dihlogo tše Dingwe tša Inthaneteng
Ke ka Baka La’ng ke Rapela? Na Modimo o tla Nkaraba?
Ge o rapela, go ithekgile ka wena gore Modimo a go arabe.


text:
Laboraro, January 17
Go [be go] se [na] yo a kgonago go bolela leleme la Sejuda.
Go se kwešiše Lentšu la Modimo ka leleme lešele go ka dira gore re fokole tumelong. Lekgolong la bohlano la mengwaga B.C.E., Nehemia o ile a tshwenyega ge a bona gore bana ba bangwe gare ga Bajuda bao ba bego ba boile Babilona ba be ba sa kgone go bolela Seheberu. Ge e le gabotse, bana bao ba be ba fetoga batho bašele gare ga bahlanka ba Modimo ka gore ba be ba sa kwešiše gabotse seo se bolelwago ka Lentšung la Modimo. (Neh. 8:2, 8) Batswadi ba Bakriste bao ba hlankelago tšhemong ya leleme lešele ba lemogile gore bana ba bona ga ba sa rata therešo. Se se bakwa ke’ng? Ge re bala kgatišo ka leleme lešele, dipelo tša rena di ka no se kgomege go swana le ge re e bala ka segagabo rena. Go oketša moo, go se kgone go bolela leleme lešele gabotse go ka re fetša matla le go fokodiša tumelo ya rena. Ka gona le ge re thabela go hlankela Jehofa nageng e šele, re swanetše go itlhokomela moyeng.
Labone, January 18
Tumelo ke . . . bohlatse bjo bo lego molaleng bja dilo tša kgonthe tšeo di sa bonwego.
Tumelo ya Bakriste ba therešo ke seka sa bohlokwa kudu. Ga se batho ka moka ba nago le yona. (2 Bathes. 3:2) Lega go le bjalo, Jehofa o neile yo mongwe le yo mongwe wa barapedi ba gagwe “tekanyo ya tumelo.” (Baroma 12:3; Bagal. 5:22) Bohle bao ba nago le tumelo ya mohuta wo ba swanetše go leboga Jehofa. Jesu Kriste o boletše gore Tatagwe wa legodimong o gogela batho go yena a diriša Morwa wa Gagwe. (Joh. 6:44, 65) Ka go re’alo, ge motho a eba le tumelo go Jesu, ke gona a ka lebalelwago dibe. Ke moka seo se mmulela sebaka sa gore a tle a be mogwera wa Jehofa ka mo go sa felego. (Baroma 6:23) Re dirile’ng gore Jehofa a re šegofatše ka tsela e botse gakaakaa? Ka ge re le badiradibe, re swanelwa ke lehu. (Ps. 103:10) Eupša Jehofa o ile a bona gore re ka kgona go dira dilo tše dibotse. O re bontšhitše botho bja gagwe bjo bogolo ka go dira gore re amogele ditaba tše dibotse. Ke moka ra thoma go bontšha tumelo go Jesu e le gore re tle re hwetše bophelo bjo bo sa felego.
Labohlano, January 19
[Paulo o] kgothaditše ba ba lego moo ka mantšu a mantši.
Mangwalong a gagwe, Paulo o boletše gabotse ka Bakristegotee le yena. O ile a sepela le ba bangwe ba bona ka mengwaga e mentši gomme go molaleng gore o be a tseba diphošo tša bona, eupša o ile a bolela dilo tše dibotse ka bona. Ka mohlala, Paulo o ile a bolela gore Timotheo ke “[ngwana wa gagwe] yo a rategago le yo a botegago Moreneng,” yo a bego a tlo thuša Bakristegotee le yena. (1 Bakor. 4:17; Bafil. 2:19, 20) Moapostola Paulo o ile a bolela ka Tito phuthegong ya Korinthe gore ke “modirišani wa ka le Mošomigotee le nna bakeng sa go le hola.” (2 Bakor. 8:23) Ruri Timotheo le Tito ba swanetše go ba ba ile ba kgothatšega ge ba ekwa seo Paulo a bego a se nagana ka bona! Paulo le Baranaba ba ile ba bea maphelo a bona kotsing ka go boela mafelong ao ba ilego ba hlaselwa o šoro. Ka mohlala, le ge ba ile ba ganetšwa o šoro kua Lisitara, ba ile ba boela moo go yo kgothatša bao e bego e sa tšwa go ba barutiwa gore ba dule tumelong. (Dit. 14:19-22) Kua Efeso, ka morago ga gore Paulo a kopane le lešaba le le galefilego, o ile a kgothatša barutiwa ba moo.—Dit. 20:1. w16.11 1:10, 11


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jesaya 17:1-14
17 Molaetša o matla malebana le Damaseko šo:+ “Tsebang gore Damaseko ga e sa le motse, e fetogile thotobolo, mašope ao a phušogago.+2 Metse ya Aroere+ yeo e šetšego e fetogile bohutamo bja mehlape, moo mehlape e robalago gona, go se yo a e tšhošago.+3 Motse o šireleditšwego o fedišitšwe kua Efuraime+ gomme mmušo wa fedišwa kua Damaseko;+ bao ba šetšego ba Siria ba tla nyamela go etša letago la bana ba Isiraele,” o re’alo Jehofa wa madira.+4 “Mohlang woo letago la Jakobo le tla fokotšega+ gomme mmele wa gagwe o nonnego o tla ota.+5 E tla re ge mmuni a kgobela mabele gomme letsogo la gagwe le buna diako tša mabele,+ o tla etša motho yo a budutšago diako tša mabele moeding wa Barefai.+6 Nageng ya Isiraele go tla šala mabudutša go etša ge go hlohlorwa mohlware: ntlheng ya lekala gwa šala dihlware tše pedi goba tše tharo tše di budulego; tše nne goba tše hlano tša šala dithabeng tše di enywago,” o re’alo Jehofa Modimo wa Isiraele.+7 Mohlang woo motho o tla bota Modiri wa gagwe gomme mahlo a gagwe a tla lebelela go Mokgethwa wa Isiraele.+8 A ka se bote dialetare,+ e lego mošomo wa diatla tša gagwe;+ e bile a ka se bote seo se dirilwego ke menwana ya gagwe, e ka ba dikota tše kgethwa goba dihlomo tša diorelo.+9 Mohlang woo metse ya gagwe ya dibo e tla swana le lefelo le le tlogetšwego sekgweng, gaešita le lekala leo ba le tlogetšego ka baka la barwa ba Isiraele; e tla fetoga lešope.+10 Ka gobane le lebetše+ Modimo yo e lego phološo+ ya lena; le lebetše Leswika+ leo e lego sebo sa lena. Ke ka baka leo le bjalago dibjalo tše di botse gomme la bjala le dibjalo tša motho o šele gare ga tšona.11 Mohlang woo le tla ageletša dibjalo tša lena ka go šetša gomme mesong la dira gore dienywa tša lena di hloge, eupša go ka se be le puno mohlang wa bolwetši le bohloko bjo bo sa folego.+12 Joo, khuduego ya meraforafo yeo e hlabago lešata go etša modumo wa mawatle! Joo, lešata la ditšhaba tšeo di hlabago lešata go etša la meetse a matla!+13 Ditšhaba+ di tla hlaba lešata go etša la meetse a mantši. Modimo o tla kgalemela merafo,+ gomme e tla tšhabela kgole ya rakedišwa go etša ge mooko dithabeng o tšewa ke phefo le go etša ge sesesedi sa ditshehlo se tšewa ke ledimo.+14 Mantšiboa go wa letšhogo. Pele go esa, merafo ga e sa le gona.+ Ye ke kabelo ya bao ba re thopago le karolo ya bao ba re hulago.+


text:
Thapelo—Na e tla re Thuša?
NA GO rapela go a re hola? Beibele e bontšha gore ee, dithapelo tša bahlanka ba botegago ba Modimo di a ba hola. (Luka 22:40; Jakobo 5:13) Ge e le gabotse, thapelo e ka re hola moyeng, maikwelong gaešita le nameng. Bjang?
Bjale, a re re ngwana wa gago o amogela mpho. Na o tla mo ruta gore go lekane go ikwa a thabile? Goba na o tla mo ruta go bontšha tebogo? Ge re tsenya maikwelo a bohlokwa mantšung, re dira gore ba be šedi le go ba matlafatša. Na se se a nyakega ge re boledišana le Modimo? Ee, se a nyakega! Ela hloko mehlala e mengwe.
Dithapelo tša go leboga. Ge re leboga Tatago rena bakeng sa dilo tše dibotse tšeo a re diretšego tšona, re lebiša tlhokomelo ditšhegofatšong tša rena. Ka baka leo, re ka ikwa re leboga kudu, re thabile e bile re ikwa gabotse.—Bafilipi 4:6.
Mohlala: Jesu o ile a leboga tsela yeo Tatagwe a ilego a kwa le go araba dithapelo tša gagwe.—Johane 11:41.
Dithapelo tša go kgopela tebalelo. Ge re kgopela Modimo tebalelo, re matlafatša letswalo la rena, re dira gore go itshola ga rena e be mo go tseneletšego e bile re matlafatša go lemoga ga rena bogolo bja sebe. Le gona, re hwetša kimologo letswalong-le-molato.
Mohlala: Dafida o ile a rapela go bontšha go itshola le go nyama.—Psalme 51.
Go rapelela tlhahlo le bohlale. Go kgopela Jehofa gore a re hlahle goba gore a re nee bohlale bjo re bo nyakago bakeng sa go dira diphetho tše bohlale go ka re thuša gore re be ba ikokobeditšego e le ka kgonthe. Go ka re gopotša mafokodi a rena gomme gwa re thuša go dula re bota Tatago rena wa legodimong.—Diema 3:5, 6.
Mohlala: Solomone ka boikokobetšo o ile a kgopela tlhahlo le bohlale bja go buša Isiraele.—1 Dikxoši 3:5-12.
Go rapela ka baka la kgateletšego. Ge re tšhollela Modimo dipelo tša rena ge re le tlalelong, dipelo tša rena di tla imologa gomme re tla ithekga ka Jehofa go e-na le go ipota.—Psalme 62:8.
Mohlala: Kgoši Asa o ile a rapela ge a be a lebeletšane le lenaba le matla.—2 Koronika 14:11.
Go rapelela bao ba tsomago thušo. Dithapelo tše bjalo di re thuša gore re se be baithati gomme tša dira gore re rate ba bangwe le go ba kwela bohloko.
Mohlala: Jesu o ile a rapelela balatedi ba gagwe.—Johane 17:9-17.
Dithapelo tša theto. Ge re tumiša Jehofa bakeng sa mediro ya gagwe e kgahlišago le dika tša gagwe, go mo hlompha le go mo rata ga rena go a gola. Dithapelo tše bjalo di ka re thuša le go batamela Modimo wa rena le Tatago rena.
Mohlala: Dafida o ile a reta Modimo ka borutho bakeng dilo tšeo a di bopilego. —Psalme 8.
Tšhegofatšo e nngwe yeo e sepedišanago le thapelo ke “khutšo ya Modimo ye e fetago kgopolo yohle.” (Bafilipi 4:7) Go hwetša khutšo lefaseng le leo le dubegilego ke tšhegofatšo ya moswana-noši. E bile go na le mehola e bonagalago. (Diema 14:30) Eupša na e tla ka baka la maiteko a rena ka noši feela? Goba na go akaretšwa selo se sengwe se bohlokwa kudu?
Thapelo e na mehola e mentši—nameng, maikwelong, godimo ga tšohle le moyeng


text:
INDONESIA
Baromiwa ba Oketšegilego ba a Fihla
Ka July 9, 1964, Lefapha la Toka la Indonesia le ile la ngwadiša semolao mokgatlo wo o dirišwago ke Dihlatse tša Jehofa wa Bible Students Association. Eupša pele bana babo rena ba ka thabela tokologo ya bodumedi ka mo go feletšego, ba be ba swanetše go ngwadišwa Mokgatlong wa Ditaba tša Bodumedi. Mokgatlo wo o ile wa tšea dikeletšo go Molaodi yo Mogolo wa lefapha la go hlahla setšhaba ka Ditaba tša Bokriste leo batho ba bantši bao ba bego ba šoma go lona e bego e le Maprotestanta a dihlogo tše thata ao a bego a hloile Dihlatse tša Jehofa o šoro.
Ka letšatši le lengwe ngwanabo rena yo mongwe o ile a kopana le mohlankedi wa mmušo yo a bego a šoma kgauswiuswi le Tonakgolo ya Ditaba tša Bodumedi. Banna ba ba babedi ba ile ba hwetša gore ba tšwa motseng o tee, ka gona ba ipshina ka poledišano ba bolela segagabo bona. Ge ngwanabo rena a boditše mohlankedi yoo ka mathata ao Molaodi yo Mogolo wa lefapha la go hlahla setšhaba ka Ditaba tša Bokriste a a neago Dihlatse, mohlankedi yo o ile a rulaganya gore bana babo rena ba bararo ba kopane le tonakgolo, yeo e bego e le Momoseleme yo a nago le bogwera le kwelobohloko. Ka May 11, 1968, tonakgolo e ile a ntšha taelo ya gore Dihlatse tša Jehofa di swanetše go lebelelwa e le bodumedi bjo bo lego molaong le go kgonthišetša gore di na le tokelo ya go dira modiro wa tšona wa go bolela ditaba tše dibotse Indonesia.
Le gona mohlankedi wa mmušo o ile a kgetha go se nyake keletšo go Molaodi yo Mogolo lefapheng la go hlahla setšhaba ka Ditaba tša Bokriste e le gore Dihlatse tše di tšwago dinageng tše dingwe di hwetše di-visa, e lego mangwalo a semolao a go dula nageng yeo e le baromiwa. Ka thušo ya mohlankedi yo yoo a nago le tekatekano, baromiwa ba 64 ba ile ba kgona go tsena Indonesia mengwageng e sego kae e latetšego.
Ka 1968, baromiwa le babulamadibogo ba kgethegilego ba e ka bago ba 300 gotee le bagoeledi ba fetago 1 200 ba be ba bolela ditaba tše dibotse nageng ka moka ya Indonesia. Baromiwa ba ile ba nea bana babo rena ba nageng yeo tlwaetšo yeo ba bego ba e hloka gomme ya ba thuša gore ba gole moyeng ka pela. Tlwaetšo yeo e be e tlile ka nako ka gobane e be e tlo ba thuša go lebeletšana le tlaišo yeo e bego e batamela ka lebelo.
Baruti ba Hwetša Seo go ka Thwego ke Mpho ya Keresemose
Ka 1974, Molaodi yo Mogolo lefapheng la go hlahla setšhaba ka Ditaba tša Bokriste o ile a thoma gape ntwa ya gagwe ya kgale ya go thibela Dihlatse tša Jehofa. Molaodi yo mogolo wa lefapha leo o ile a ngwalela ofisi e nngwe le e nngwe ya tikologo ya Lefapha la Ditaba tša Bodumedi, a bolela maaka a gore Dihlatse tša Jehofa ga se tša ngwadišwa semolao. O ile a kgothaletša balaodi ba lefelong leo gore ba lwantšhe Dihlatse ge di ba fa seo ba bego ba re ke mathata—e lego tsela e sa bonagalego ya go ba kgothaletša gore ba tlaiše batho ba Jehofa. Balaodi ba bantši ba ile ba se theetše tlhahlo yeo. Eupša ba bangwe ba ile ba diriša sebaka seo go thibela diboka tša Dihlatse le modiro wa tšona wa ntlo le ntlo.
Moo e ka bago ka yona nako yeo, Lekgotla la Lefase la Dikereke le be le rulaganya go swara kopano ya ditšhabatšhaba kua Jakarta, e lego kgato yeo e ilego ya galefiša Mamoseleme a lefelong leo. Ka ge diphapano tša madumedi di be di golela godimo, Lekgotla leo le ile la se sa swara kopano yeo. Lega go le bjalo, taba yeo e bego e tshwenya kudu e be e le ya go fetoša bodumedi bja motho gore e be Mokriste, gomme seo se ile sa tšhoša boradipolotiki ba bantši. Ka ge go bonagetše e sa le pele, baruti ba ile ba sola Dihlatse tša Jehofa ka modiro wa tšona wa go bolela ditaba tše dibotse. Se se ile sa dira gore balaodi ba bantši ba lebelele Dihlatse ka tsela e fošagetšego.
Ka December 1975, ge diphapano magareng ga madumedi di dutše di golela pele, Indonesia e ile ya hlasela naga ya East Timor (ga bjale ke Timor-Leste), e lego naga yeo e bego e laolwa ke Mapotokisi. Dikgwedi tše šupa ka morago ga moo, East Timor e ile ya thoma go laolwa ke Indonesia gomme seo sa tsoša moya wa botšhaba nageng ka moka. Bana babo rena ba ile ba se tšee lehlakore dipolotiking gomme ba gana go tsenela ntwa goba go dumediša folaga, e lego tiro yeo e ilego ya galefiša balaodi ba bagolo ba bahlabani. (Mat. 4:10; Joh. 18:36) E le ge baruti ba nyaka go fedišetša Dihlatse sa ruri, ba ile ba hlohleletša mmušo gore o di lwantšhe. Mafelelong, magareng ga December 1976 baruti ba ile ba hwetša seo go ka thwego ke mpho ya bona ya Keresemose—mmušo o ile wa tsebiša gore Dihlatse tša Jehofa di thibetšwe.


text:
Tippfehler zu: ge rpwfe
e rpwfe, g rpwfe, ge pwfe, ge rwfe, ge rpfe, ge rpwe, ge rpwf, eg rpwfe, g erpwfe, ger pwfe, ge prwfe, ge rwpfe, ge rpfwe, ge rpwef, gge rpwfe, gee rpwfe, ge rrpwfe, ge rppwfe, ge rpwwfe, ge rpwffe, ge rpwfee, re rpwfe, te rpwfe, ye rpwfe, fe rpwfe, he rpwfe, ve rpwfe, be rpwfe, ne rpwfe, g2 rpwfe, g3 rpwfe, g4 rpwfe, gw rpwfe, gr rpwfe, gs rpwfe, gd rpwfe, gf rpwfe, ge 3pwfe, ge 4pwfe, ge 5pwfe, ge epwfe, ge tpwfe, ge dpwfe, ge fpwfe, ge gpwfe, ge r9wfe, ge r0wfe, ge r-wfe, ge rowfe, ge r[wfe, ge rlwfe, ge rp1fe, ge rp2fe, ge rp3fe, ge rpqfe, ge rpefe, ge rpafe, ge rpsfe, ge rpdfe, ge rpwee, ge rpwre, ge rpwte, ge rpwde, ge rpwge, ge rpwce, ge rpwve, ge rpwbe, ge rpwf2, ge rpwf3, ge rpwf4, ge rpwfw, ge rpwfr, ge rpwfs, ge rpwfd, ge rpwff, ke rpwfe, ga rpwfe, gi rpwfe, gä rpwfe, ge rbwfe, ge rptwfe, ge rpwphe, ge rpwfa, ge rpwfi, ge rpwfä, Zur Tippfehlersuche nach ge rpwfe